Δήμος Βερύκιος: Πού το πάει η Τουρκία - Newtoday.gr\nΑρχική Ελλάδα Δήμος Βερύκιος: Πού το πάει η Τουρκία\nΗ Τουρκία, με την ανατολίτικη συμπεριφορά της ενίοτε γίνεται εκδικητική και το ξέρουμε! Κάθε φορά που η Άγκυρα εκνευρίζεται είτε από τους Κούρδους ή τους Ρωμιούς , είτε από την Ουάσιγκτον ή τις Βρυξέλλες ξεσπάει στο Αιγαίο και την Ανατολική Μεσόγειο και το θερμόμετρο της έντασης πάντα ανεβαίνει.\nΚαι τούτη την περίοδο η Τουρκία έχει πολλούς λόγους για να είναι εκνευρισμένη.\nΕκνευρισμένη διότι η οικονομία της πάει από το κακό στο χειρότερο…\nΕκνευρισμένη διότι με την Διοίκηση Μπάιντεν έχει απολέσει τις προνομιακές σχέσεις που επί σειρά ετών διατηρούσε με τις ΗΠΑ.\nΕκνευρισμένη με την στάση της Ευρώπης που δεν κατανοεί το μεταναστευτικό πρόβλημα που η ίδια βιώνει στο εσωτερικό της και δεν εκτελούνται κανονικά οι επιχορηγήσεις που της έχει υποσχεθεί οι Βρυξέλλες.\nΕκνευρισμένη με την Ελλάδα που την βλέπει να χορεύει ταγκό με τις ΗΠΑ και εκείνη να κάθεται στην άκρη αγκαλιά με τους S-400.\nΑυτός ο τετραπλός εκνευρισμός της Τουρκίας δημιουργεί τούτη την περίοδο ένα εκρηκτικό κοκτέιλ στο Αιγαίο που στοχεύει ταυτόχρονα την Αθήνα , τις Βρυξέλλες και τις ΗΠΑ , ολόκληρη την Δύση δηλαδή….\n– Δυο τουρκικά F-16 πετάνε μέσα στην νύχτα στον ελληνικό εναέριο χώρο και φτάνουν 2,5 ναυτικά μίλια από την Αλεξανδρούπολη ! Προκαλούν όχι μόνο την Ελλάδα αλλά και τις ΗΠΑ που έχουν επιλέξει να φτιάξουν στην Αλεξανδρούπολη στρατιωτική και ενεργειακή βάση.\n– Εκδίδουν παραμονή ΝΟΤΑΜ που δεσμεύουν το θαλάσσιο τρίγωνο Χίου – Λέσβου – Αγίου Ευστράτιου για να κάνει θαλάσσιες έρευνες ένα παμπάλαιο σκάφος τους… Γεωγραφικά το τρίγωνο αυτό κλείνει το στόμιο της Αλεξανδρούπολης που για τις ΗΠΑ αποτελεί πλέον ζωτικής σημασίας σημείο…\n– Αυξάνουν τα μεταναστευτικά καραβάνια που προωθούν στα ελληνικά σύνορα , προκαλώντας ολόκληρη την Ευρώπη.\n– Παρακολουθούν την υποδοχή που δέχτηκε στις ΗΠΑ ο Έλληνας πρωθυπουργός και ξεκινούν το πάρτι στο Αιγαίο. Δεκάδες παραβιάσεις κάθε μέρα με ολοένα και πιο αναβαθμισμένα ποιοτικά χαρακτηριστικά. Πυκνώνουν οι πτήσεις μη επανδρωμένων αεροσκαφών πάνω από ελληνικά νησιά αλλά και στις περιοχές που είναι δεσμευμένες από το ελληνικό Πολεμικό Ναυτικό για την άσκηση «ΚΑΤΑΙΓΙΔΑ 2022».\nΗ Τουρκία προκαλεί επιδεικνύοντας τον αναθεωρητικό της ρόλο στην περιοχή. Απειλεί και προειδοποιεί ότι το στρατηγικό της όραμα περί «Γαλάζιας Πατρίδας» είναι έτοιμη ανά πάσα στιγμή να το διεκδικήσει εμπράκτως.\nΓια παράδειγμα χτες ο τούρκος υπουργός Εξωτερικών έθεσε ζήτημα κυριαρχίας σε ελληνικά νησιά. Ο Τσαβούσογλου είπε χαρακτηριστικά ότι: « Η Ελλάδα έχει εξοπλίσει τα νησιά της με μη στρατιωτικό καθεστώς από το 1960 και αν δεν σταματήσει αυτό, θα ξεκινήσει η συζήτηση για την κυριαρχία της Ελλάδας σ´ αυτά τα νησιά! Εφόσον δεν σταματήσετε την παραβίαση, θα σας κυνηγάμε». Ο Μεβλούτ Τσαβούσογλου απείλησε ότι αν η Ελλάδα δεν σταματήσει να εξοπλίζει τα νησιά της, που έχουν μη στρατιωτικό καθεστώς, θα ξεκινήσει η συζήτηση για την κυριαρχία της Ελλάδας σε αυτά.\n«Είπαμε ανοιχτά στις ΗΠΑ ότι η Ουάσιγκτον είχε μια πολιτική ισορροπίας τόσο στην Κύπρο όσο και στα ελληνοτουρκικά και τα νησιά του Αιγαίου… Βλέπουμε μια απόκλιση από αυτή την ισορροπία, το είπαμε στον υπουργό Εξωτερικών των ΗΠΑ [Άντονι] Μπλίνκεν και απευθύναμε προειδοποίηση. Αν και οι Αμερικανοί είπαν ότι οι βάσεις σε μια χώρα μέλος του ΝΑΤΟ δεν αποτελούν απειλή για άλλη χώρα του ΝΑΤΟ, αυτή η αύξηση [των βάσεων] δεν διέφυγε της προσοχής μας,» ανέφερε επίσης ο κ. Τσαβούσογλου, απαντώντας σε ερωτήσεις δημοσιογράφων στο αεροπλάνο της επιστροφής. Αργότερα χτες συνεδρίασε το Συμβούλιο Εθνικής Ασφαλείας της Τουρκίας, υπό την προεδρία του Ρετζέπ Ταγίπ Ερντογάν και εξαπέλυσε επίθεση κατά της Ελλάδας και προειδοποίησε για τη συνέχιση των στρατιωτικών επιχειρήσεων στη βόρεια Συρία.\nΕιδικότερα, συζητήθηκαν οι «σταδιακά αυξανόμενες προκλητικές ενέργειες της Ελλάδας στο Αιγαίο», (άκουσον – άκουσον) οι οποίες, όπως αναφέρει σχετική ανακοίνωση , «παραβιάζουν το διεθνές δίκαιο αλλά και τις Συνθήκες στις οποίες είναι συμβαλλόμενο μέρος».\nΣτην ανακοίνωση σημειώνεται πως «εξετάστηκαν οι προσπάθειές της να εκμεταλλευτεί τις συμμαχίες στις οποίες πρέπει να υπάρχει πνεύμα συνεργασίας». Τονίστηκε επίσης πως «θα διατηρηθεί δίχως συμβιβασμούς η αποφασιστική στάση μας για την προστασία των δικαιωμάτων και συμφερόντων του έθνους μας».\nΠροηγούμενο άρθροΡόδος: Προσπάθησε να αυτοκτονήσει η 21χρονη που κατήγγειλε βιασμό από παίκτη του Big Brother\nΕπόμενο άρθροΠώς θα αποφύγουμε το «χειρόφρενο» στις μετακινήσεις το καλοκαίρι


Έχετε αναρωτηθεί; – Γιατί κάποιες μέρες δεν σας ξυπνάει ο πρωινός καφές; – ArenaRadio.gr\nΈχετε αναρωτηθεί; – Γιατί κάποιες μέρες δεν σας ξυπνάει ο πρωινός καφές;\nΠόσο αποδοτικός είναι ο καφές μετά το ξενύχτι;\nΠροσοχή: Αυτά τα τρία συμπληρώματα διατροφής ενδέχεται να ενέχουν καρδιακούς κινδύνους\nΤι γίνεται με τα συμπληρώματα ασβεστίου και την υγεία της καρδιάς; Η διατήρηση της υγείας της καρδιάς απαιτεί έναν συνδυασμό πραγμάτων, όπως η υγιεινή διατροφή, η τακτική άσκηση και η διαχείριση του άγχους. Τα συμπληρώματα διατροφής μπορεί να μοιάζουν σαν ένα πρόσθετο μέσο προστασίας. Αλλά πρέπει να προσέχετε: Σε αντίθεση με τα συνταγογραφούμενα φάρμακα, τα συμπληρώματα διατροφής πωλούνται κατά κανόνα χωρίς συνταγή και χωρίς να είμαστε σίγουροι ότι θα κάνουν […]


Είδη Τζάκια - Σόμπες : Daliko Enterprises Ltd.\nΕίδη Τζάκια - Σόμπες\nΕπισκεφτείτε τις ιστοσελίδες των εταιρειών που αντιπροσωπεύουμε για να δείτε την πλήρη σειρά προϊόντων που προσφέρουν.\nεπικονωνήστε μαζί μας!\nΕπικοινωνήστε μαζί μας τώρα και μιλήστε με μέλος της ομάδας εξειδικευμενου και έμπειρου προσωπικού, που θα σας βοηθήσει να βρείτε τη λύση που θα ικανοποιήσει τις συγκεκριμένες σας ανάγκες.\nΠολλά από τα πιο δημοφιλή μοντέλα τζακιών και σομπών βρίσκονται στημένα στους εκθεσιακούς μας χώρους στη Λευκωσία και στη Λεμεσό, ή σε έναν από τους υποαντιπροσώπους μας σε Λάρνακα και Πάφο. Ελάτε για να δείτε από κοντά το τζάκι που θέλετε να αποκτήσετε!\nΓνωρίστε την καύσιμη ύλη που ταιριάζει στις ανάγκες σας\nΞύλο : Η κλασσική, αρχοντική λύση\nΟι Ξυλόσομπες συνδυάζουν την καλαισθησία με τη μέγιστη αξιοπιστία. Η κατασκευή τους αποτελείτε από ατσάλι, εσωτερικό Aluker (κεραμικό μίγμα , ανθεκτικό σε υψηλές θερμοκρασίες) ή μαντέμι και επένδυση από τα καλύτερα κεραμικά. Η ΔΑΛΙΚΟ διαθέτει μια ευρύτατη γκάμα από τα πλέον παραδοσιακά μοντέλα έως αυτά που χαρακτηρίζονται από σύγχρονο σχεδιασμό και πρωτοποριακά υλικά. Μερικά μοντέλα ξυλόσομπων διαθέτουν και φούρνο.\nΠέλλετς : Οικονομία, οικολογία, αποτελεσματικότητα\nΤο Pellet είναι ένα φυσικό καύσιμο που σέβεται το περιβάλλον αφού προέρχεται από επεξεργασμένη ξυλεία με χαμηλή υγρασία και έχει χαμηλές εκπομπές ρύπων στην ατμόσφαιρα ... Τα "pellets" είναι μικρές κάψουλες από πιεσμένο πριονίδι που εξασφαλίζουν μειωμένη κατανάλωση και μεγάλη λειτουργικότητα στη χρήση. Χάρη στο αυτόματο σύστημα τροφοδοσίας, η διαδικασία τροφοδότησης των Pellet στο χώρο καύσης είναι εξολοκλήρου αυτόνομη και συντηρεί συνεχώς τη φλόγα .\nΓκάζι : Σταθερότητα, ευελιξία και μοντερνισμός\nΓια να απολαύσετε τη φωτιά δεν χρειάζεστε πια καυσόξυλα! Με τα τζάκια IG,\nΗ ομορφιά και η ζεστασιά της φλόγας μπαίνουν στο σπίτι σου μαζί με όλη την άνεση που σου προσφέρει ένα απόλυτο καθαρό και οικολογικό καύσιμο. Το τζάκι αερίου είναι ασφαλές, πρακτικό και εξαιρετικά εύκολο στη χρήση. Μια μοναδική και αποκλειστική λύση για τη θέρμανση.\nΒιο-αιθανόλη : Καινοτομία και πρόοδος\nΞεχάστε τα φουγάρα, ξεχάστε το κουβάλημα ξύλων, ξεχάστε και την μόνιμη εγκατάσταση.....Σήμερα με ένα από τα "πράσινα " τζάκια που καίνε Βιο-Αιθανόλη, μπορείτε να σχεδιάσετε τον δικό σας χώρο άμεσα, οικονομικά και οικολογικά.\nΗλεκτρισμός : Άμεσο και προδιαγεγραμμένο αποτέλεσμα\nHome > Προϊόντα > Τζάκια και Σόμπες > Είδη Τζάκια - Σόμπες


24 γράμματα / Πολυχώρος Πολιτισμού στο Χαλάνδρι (Θέατρο – Μουσική – Γκαλερί- Βιβλίο) » Μία απόπειρα σκιαγράφησης του Χανς Φάλλαντα (Hans Fallada, 1893-1947)\nΑρχική » editorial, Ιστορία της Λογοτεχνίας, Λογοτεχνία\nΜία απόπειρα σκιαγράφησης του Χανς Φάλλαντα (Hans Fallada, 1893-1947)\n“Μια προσπάθεια σκιαγράφησης του Χανς Φάλλαντα”\nΣειρά: εν καινώ, Αριθμός σειράς: 109\nΤόπος και Χρονολογία πρώτης έκδοσης: Ηράκλειο, 2015\nΜέγεθος Αρχείου: 4,0 Mb\nΓεώργιος Νικ. Σχορετσανίτης,\nΔιαβάστε τα έργα του Γ. Σχορετσανίτη στο 24grammata.com κλικ εδώ\nΌπως πάντα για την Ειρήνη\nΒιβλία του Χανς Φάλλαντα μεταφρασμένα στα ελληνικά\n1 Fallada Hans: Μόνος στο Βερολίνο. Μετάφραση: Άντζη Σαλτα-μπάση. Εκδόσεις Πόλις. 2012.\n2 Fallada Hans: Ο πότης. Μετάφραση: Έμη Βαϊκούση. Εκδόσεις Κίχλη. 2013.\nΜία απόπειρα σκιαγράφησης του Χανς Φάλλαντα (Hans Fallada, 1893-1947)…. 11\nΜε αφορμή το “Kleiner Mann, was nun?” του Χανς Φάλλαντα….. 39\nΗ αφόρητη γοητεία της αυτοκαταστροφής και ο “Πότης” του Χανς Φάλλαντα…. 47\nΜόνος στο Βερολίνο………. 59\n“Οι Αγρότες, τα Αφεντικά και οι Βόμβες” (Bauern, Bonzen und Bomben) και οι αγροτικές διαμαρτυρίες της Βορειο-δυτικής Γερμανίας την περίοδο 1927-1930). …….65\nΔίκην επιλόγου: Η εκτέλεση της μικρής Sophie Scholl……………. 73\nΠρώτες δημοσιεύσεις …………………..85\nΆλλα έργα του Γεώργιου Νικ. Σχορετσανίτη\n1. Ποιητές του Αζερμπαϊτζάν-Εικονογραφημένο Ημερολόγιο 1915. Ειδική έκδοση των ΒΗΤΑ Ιατρικών Εκδόσεων. 2015. Αθήνα.\n2. Ιστορικά στοιχεία και άλλα παραλειπόμενα της εξέλιξης της Ανατομικής. ΒΗΤΑ Ιατρικές Εκδόσεις. Νοέμβριος 2014. Αθήνα.\n3. Ο Κνουτ Χάμσουν στη Χώρα των Θαυμάτων (e-book). Ηλεκτρονικές εκδόσεις 24grammata.com (Σειρά: εν καινώ, αριθμ. σειράς 88). Τόπος και Χρονολογία πρώτης έκδοσης: 22 Ιουνίου 2014. Ηράκλειο Κρήτης.\n4. Επιστρέφοντας στο Δρόμο του Μεταξιού (e-book). Ηλεκτρονικές εκδόσεις 24grammata.com (Σειρά: εν καινώ, αριθμός σειράς 80). Ημερομηνία έκδοσης: 28 Απριλίου 2014. Αθήνα.\n5. Μυθικές Πολιτείες της Ανατολής-Εικονογραφημένο Ημερολόγιο του 2014. Ειδική έκδοση των ΒΗΤΑ Ιατρικών Εκδόσεων. 2014. Αθήνα.\n6. Παράπλευρες σημειώσεις και μελετήματα. Ηλεκτρονικές εκδόσεις 24grammata.com (Σειρά: εν καινώ, αριθμός σειράς 60). Ημερομηνία έκδοσης: 29 Οκτωβρίου 2013. Αθήνα.\n7. Τυνησία – Η πύλη της ερήμου. Ηλεκτρονικές εκδόσεις 24grammata.com (Σειρά: εν καινώ, αριθμός σειράς 59). Ημερομηνία έκδοσης: 20 Οκτωβρίου 2013. Αθήνα.\n8. Οδοιπορικό στη Σοβιετική και Νέα Βαλτική. ΒΗΤΑ Ιατρικές Εκδόσεις. Ιούνιος 2013. Αθήνα.\n9. Στη… σιωπηρή Ζωροαστρική πόλη της Γιαζντ (e-book). Ηλεκτρονικές εκδόσεις 24grammata.com (Σειρά: εν καινώ, αριθμός σειράς 46). Ημερομηνία έκδοσης: 9 Ιουνίου 2013. Αθήνα.\n10. Η Ιστορία της Ισλαμικής Ιατρικής. ΒΗΤΑ Ιατρικές Εκδόσεις. 2011. Αθήνα.\n11. Ενδοκρινείς όγκοι του πεπτικού συστήματος. Ιατρικές Εκδόσεις Π.Χ. Πασχαλίδη. 1990. Αθήνα.\n12. Παθήσεις παραθυρεοειδών αδένων. 1989. Αθήνα.\n“…Κανείς δεν μπορεί να ρισκάρει τίποτα περισσότερο από την ίδια του τη ζωή.\nΚάθε άνθρωπος έχει διαφορετικές ικανότητες και διαφορετικό χαρακτήρα.\nΤο σημαντικό είναι να αντιστέκεσαι…”\nΜία απόπειρα σκιαγράφησης του Χανς Φάλλαντα\n(Hans Fallada, 1893-1947)\n“Οι Κβάνγκελ, δυο ασήμαντοι, μοναχικοί άνθρωποι στο Βόρειο Βερολίνο, σχεδόν φτωχοί, χωρίς βοήθεια, χωρίς ιδιαίτερες ικανότητες, χωρίς υποστήριξη, μια μέρα του 1940 κηρύσσουν τον πόλεμο ενάντια στον τερατώδη μηχανισμό του ναζιστικού κράτους, και ξαφνικά συμβαίνει το γκροτέσκο: ο ελέφαντας νιώθει να απειλείται από το ποντίκι! Η εξουσία επιστρατεύει τον δόλο και τη βία για να αντιμετωπίσει τον ποντικό, κι ένας ασύλληπτος μηχανισμός μπαίνει σε λειτουργία για να συλληφθούν τα δύο ανθρωπάκια. Ο ελέφαντας τρέμει, σχεδόν έχει χάσει τον ύπνο του, εκεί έξω είναι οι εχθροί που παραμονεύουν στο σκοτάδι και πρέπει να συλληφθούν, πρέπει να εξολοθρευτούν!”\nΟ Χανς Φάλλαντα (Hans Fallada, 21 Ιουλίου 1893 – 5 Φεβρουαρίου 1947), γεννήθηκε ως Ρούντολφ Βίλχελμ Φρήντριχ Ντίτσεν (Rudolf Wilhelm Friedrich Ditzen) στο Γκράιφσβαλντ (Greifswald) της Γερμανίας και ήταν, όπως αποδείχτηκε, ένας από τους πραγματικά μεγάλους συγγραφείς του πρώτου μισού του εικοστού αιώνα. Μερικά από τα καλύτερα και γνωστότερα μυθιστορήματά του, περιλαμβάνουν το “Και τώρα, ανθρωπάκο;” (Kleiner Mann, was nun?, Little Man, What Now?, 1932) και το “Κάθε άνθρωπος πεθαίνει μόνος” (1947), που κυκλοφόρησε με διάφορους τίτλους, όπως “Jeder stirbt für sich allein” (στα γερμανικά), “Every Man Dies Alone” (Η.Π.Α), “Alone in Berlin” (Ηνωμένο Βασίλειο) και “Μόνος στο Βερολίνο” στην ελληνική γλώσσα.\nΤα έργα του ανήκουν κυρίως στο λογοτεχνικό ύφος της Νέας Αντικειμενικότητας, με κύρια χαρακτηριστικά τις ακριβείς λεπτομέρειες και περιγραφές και ακόμα τον δημοσιογραφικό σεβασμό στα περιστατικά. Ήταν το παιδί ενός δικαστή με βλέψεις στα υψηλότερα αξιώματα της ιεραρχίας της δικαιοσύνης και μιας μητέρας από την μεσοαστική τάξη. Αμφότεροι οι γονείς του όμως, μοιράζονταν τον ίδιο ενθουσιασμό για τη μουσική και σε μικρότερο βαθμό τη λογοτεχνία. Η Jenny Williams στο βιβλίο της “More Lives than One” (1998), το οποίο σκιαγραφεί τη ζωή του Χανς Φάλλαντα, σημειώνει ότι ο πατέρας του συνήθιζε να διαβάζει μεγαλοφώνως στα παιδιά του κείμενα σημαντικών και αναγνωρισμένων συγγραφέων, όπως ο Σαίξπηρ και ο Σίλερ. Όταν ο Χανς Φάλλαντα ήταν έξι ετών, το 1899, ο πατέρας του μετακόμισε με την οικογένειά του στο Βερολίνο, στο πλαίσιο μιας επαγγελματικής αναβάθμισης την οποία πέτυχε. Η πρώτη του επαφή με το σχολείο, το 1901, ήταν μάλλον τραυματική. Σταδιακά βυθίστηκε στην ανάγνωση και μελέτη απαιτητικών βιβλίων, αλλά μάλλον δύσκολων για την ηλικία του συγγραφέων, όπως ο Φλωμπέρ, ο Ντοστογιέφσκι και ο Ντίκενς.\nΛίγο αργότερα, το 1909, η οικογένειά του μετακόμισε και πάλι στη Λειψία, μετά το διορισμό του πατέρα του στο Ανώτατο Αυτοκρατορικό Δικαστήριο. Ένα σοβαρό ατύχημα και τραυματισμός με άλογο το 1909 σε ηλικία δεκαέξι ετών και μια προσβολή τυφοειδούς πυρετού τον επόμενο χρόνο, σηματοδότησαν έντονα τη ζωή του νεαρού Χανς και έθεσαν τέλος στα σχετικά ξέγνοιαστα νιάτα του. Τα εφηβικά του χρόνια χαρακτηρίστηκαν από απομόνωση και περισυλλογή, κι όλα αυτά σε συνδυασμό με τις μακροχρόνιες παρενέργειες και κατάλοιπα των προαναφερθεισών παθήσεων. Επιπλέον, τα διά βίου προβλήματα με τα ναρκωτικά που είχαν τη βάση τους, μεταξύ των άλλων, στην κατάχρηση των αναλγητικών φαρμάκων που έπαιρνε για την καταπολέμηση του πόνου των τραυμάτων του, εκδηλώθηκαν στο μέλλον και με πολλαπλές απόπειρες αυτοκτονίας.\nΤο 1911 έκανε μια συμφωνία με το φίλο του Hans Dietrich von Necker, να σκηνοθετήσουν μια μονομαχία ανάμεσά τους για να καλύψουν τις αυτοκτονίες τους, πεπεισμένοι ότι η μονομαχία θα φανεί ως πιο “έντιμη” μέθοδος. Λόγω βεβαίως της απειρίας των δύο αγοριών με τα όπλα, η όλη υπόθεση ήταν τραγικά κακοφτιαγμένη. Ο Dietrich αστόχησε με τον Χανς, αλλά ο Χανς Φάλλαντα όχι, και σκότωσε τον Dietrich. Ο Φάλλαντα ταραγμένος αρκετά με την όλη εξέλιξη της υπόθεσης, σήκωσε το όπλο του Dietrich και αυτοπυροβολήθηκε στο στήθος, αλλά με κάποιο τρόπο επιβίωσε του αυτοτραυματισμού. Παρ’ όλα αυτά, ο θάνατος του φίλου του, του εξασφάλισε την ιδιότητα του απόβλητου από την κοινωνία. Κρίθηκε τελικά αθώος για τη δολοφονία του φίλου του λόγω της παραφροσύνης του, αλλά από αυτό το σημείο και στη συνέχεια, πέρασε πολλές θητείες σε ψυχιατρικά ιδρύματα. Σε ένα από αυτά τα ιδρύματα, τοποθετήθηκε για να εργαστεί σε αγροτικές δουλειές, εγκαινιάζοντας με τον τρόπο αυτό την δια βίου σχέση του με την καλλιέργεια της γης.\nΕνώ βρισκόταν σε σανατόριο, ο Φάλλαντα ασχολήθηκε επίσης με τη μετάφραση και την ποίηση, μάλλον χωρίς επιτυχία, πριν εμφανισθεί στο προσκήνιο ως μυθιστοριογράφος το 1920 με τη δημοσίευση του πρώτου του βιβλίου, “Ο νεαρός Γκαίντεσαλ” (Der junge Goedeschal) το οποίο εκδόθηκε χρησιμοποιώντας και εγκαινιάζοντας το ψευδώνυμο Hans Fallada. Κατά τη διάρκεια αυτής της περιόδου, επίσης, αγωνίστηκε με τον επίμονο εθισμό του στη μορφίνη και ήρθε αντιμέτωπος με το θάνατο του νεότερου αδελφού του στον Πρώτο Παγκόσμιο Πόλεμο. Στον απόηχο του πολέμου, ο Φάλλαντα εργάστηκε σε διάφορες αγροτικές εργασίες, προκειμένου να υποστηρίξει οικονομικά τον εαυτό του και να χρηματοδοτήσει την ολοένα επιδεινούμενη και αρκούντως απαιτητική τοξικομανία του. Κι αυτό γιατί ενώ πριν από τον πόλεμο ο Φάλλαντα στηριζόταν στον πατέρα του για χρηματοδοτική στήριξη, ενόσω έγραφε μετά την ήττα της Γερμανίας, δεν ήταν πλέον σε θέση ή ίσως και να μην επιθυμούσε να εξαρτάται από αυτόν. Λίγο μετά τη δημοσίευση του “Άντον και Γκέρντα” (Anton und Gerda, 1923), παρουσιάστηκε στις φυλακές της Greifswald για να εκτίσει ποινή έξι μηνών λόγω της κλοπής σιτηρών από τον εργοδότη του με σκοπό να τα πουλήσει και να αγοράσει τα απαραίτητα πια για τον οργανισμό του, ναρκωτικά. Το 1926, σε μικρότερο διάστημα από τρία χρόνια μετά την πρώτη φυλάκισή του, ξαναφυλακίστηκε λόγω μιας σειράς νέων κλοπών από τους εργοδότες του, για την αγορά πάλι αλκοόλ και ναρκωτικών. Τον Φεβρουάριο του 1928, φάνηκε, προς στιγμήν φυσικά, ότι είχε θεραπευτεί από τον εθισμό των παραπάνω ουσιών.\nΤο 1929, ο Φάλλαντα παντρεύτηκε την Άννα Μαργκαρέτε Ίσελ Σούζε (Anna “Suse” Issel) και κατέλαβε μια σειρά από αξιοσέβαστες θέσεις απασχόλησης στη δημοσιογραφία, ενώ εργάστηκε για τις εφημερίδες…


Ο Κύριος κρίνεται από τον Πιλάτο\nΤο κείμενο που παραθέτουμε εδώ προέρχεται από το μνημειώδες και ανεπανάληπτο έργο του, «Ιστορία της εποχής της Κ. Διαθήκης εξ επόψεως παγκοσμίου και πανθρησκειακής» (Αθήναι 1958, σελ. 976), σελ. 539-584. Από την αυστηρή καθαρεύουσα το μεταφέραμε στην καθομιλουμένη, εξομαλύναμε κάπως την φράσι και το ελαφρώσαμε λίγο από παραπομπές και υποσημειώσεις. Περιδιαβάζοντας σ' αυτό ζούμε συγκινητικές στιγμές θαυμάζοντας το μεγαλείο τού πάσχοντος Μεσσία ανάμεσα στον μανιασμένο όχλο των Εβραίων και στον αιωρούμενο εδώ και 'κει καλό αλλά και συμφεροντολόγο Ρωμαίο ηγεμόνα.\nΉταν περίπου η 6η πρωινή ώρα της Παρασκευής, 14ης Νισάν. Από την 6η απογευματινή ώρα της Παρασκευής άρχιζε η 15η Νισάν, η πρώτη ημέρα της επταήμερης εορτής τού Πάσχα, που τότε συνέπιπτε με Σάββατο. Αυτή την ημέρα και επί επτά ημέρες δεν επιτρεπόταν στους Εβραίους να τρώνε, ακόμη και να βλέπουν ένζυμο άρτο: «Θα θυσιάσης το πάσχα στον Κύριο τον Θεόν σου... Δεν θα φας κατ' αυτό ένζυμο. Επτά ημέρες θα τρως άζυμα... Δεν θα αντικρύσης ζύμη σ' όλη την περιοχή σου επί επτά ημέρες» (Δευτερ. 16,2-3). Σε περίπτωσι κατά την οποία μολύνονταν μπαίνοντας σε περιοχή ένζυμων ή με άλλο τρόπο, δεν μπορούσαν να εορτάσουν το πάσχα παρά μετά από ένα μήνα, και κάτω από τις ίδιες προϋποθέσεις καθάρσεως.\nΤο ερώτημα του Πιλάτου ήταν φυσικώτατο και δεν αναμενόταν να προκαλέση δυσφορία. Εν τούτοις ο τρόπος με τον οποίο απάντησαν οι Εβραίοι δείχνει ότι εθίγησαν. Η απάντησίς τους παρουσιάζει κάποιο φόβο για ενδεχόμενη υπεκφυγή του Πιλάτου και εκβιασμό ώστε να αποφύγη την υπόθεσι. Ακόμη η απάντησίς τους προδίδει ύπαρξι οξύτητας από πριν στις σχέσεις του με τους Εβραίους. Με αυτές τις πραγματικές και ψυχολογικές προϋποθέσεις οι Εβραίοι «αποκρίθηκαν και είπαν σ’ αυτόν: Εάν αυτός δεν ήταν κακοποιός, δεν θα σου τον παραδίδαμε» (Ιωαν. 18,30).\nΗ ιταμή αυτή απάντησις δεν ικανοποίησε τον Πιλάτο, διότι «κακοποιός» σήμαινε γενική και αόριστη κατηγορία που δεν εξέφραζε συγκεκριμένο αδίκημα. Εύλογα από αυτό συμπεραίνει ο Πιλάτος, όπως καταφαίνεται και από την εν συνεχεία απάντησί του, ότι ο Ιησούς δεν είχε ακόμη δικασθή από τους φυσικούς του δικαστές. Αυτοί, είναι προφανές, ότι κατά την επαφή τους με τον Πιλάτο απέκρυψαν από αυτόν, σκοπίμως βέβαια, την διαδικασία ενώπιον τού Μεγάλου Συνεδρίου και την ενοχοποίησί του για θάνατο, όπως το συμπεραίνουμε από την ίδια εν συνεχεία απάντησί τού Πιλάτου. Και τούτο το έκαναν διότι η δίκη διεξήχθη πάνω σε θρησκευτική κατηγορία, δηλαδή επρόκειτο για ενδοεβραϊκή διένεξι η οποία δεν ενδιέφερε τον Πιλάτο και η οποία θα ματαίωνε την συνέχισι της διαδικαστικής επαφής μαζί του.\n«Είπαν λοιπόν σ' αυτόν οι Ιουδαίοι˙ Σ' εμάς δεν επιτρέπεται να φονεύσουμε κανένα» (Ιωάν. 18,31), έχοντας προφανώς επίγνωσι, ότι είχαν εξουσία μέχρι του να θανατώνουν, αλλά τώρα τους είχε αφαιρεθή αυτή από τους Ρωμαίους. Αυτήν την εξουσία, το δικαίωμα να θανατώνουν, η ρωμαϊκή αρχή το είχε επιφυλάξει αποκλειστικό δικαίωμα για τον εαυτό της με το «δίκαιο του ξίφους».\nΣ' αυτό το σημείο ακριβώς προβάλλει η πρώτη παρανομία τού Πιλάτου. Έπρεπε να διαμαρτυρηθή στους Εβραίους, διότι αυτοί συνέλαβαν τον Ιησούν για πολιτικό έγκλημα, ενώ αρμόδια για την σύλληψι πολιτικού εγκληματία ήταν τα όργανα της ρωμαϊκής εξουσίας, και μάλιστα αν έπαιρναν εντολή από τον Ηγεμόνα. Βέβαια συμμετείχαν και Ρωμαίοι στρατιώτες στην σύλληψι τού Ιησού, αλλά όχι στο όνομα της ρωμαϊκής εξουσίας ή κατόπιν εντολής της. Συμμετείχαν σαν βοηθητικοί παράγοντες τού Μ. Συνεδρίου, που για θρησκευτική κατηγορία έδωσε εντολή συλλήψεως. Οι στρατιώτες εκλήθησαν σ' αυτό από το Μ. Συνέδριο.\nΟι Εβραίοι δεν περιορίσθηκαν στην προς τον Πιλάτο κατηγορία τού Ιησού, ότι θεωρούσε τον εαυτό του βασιλέα των Ιουδαίων, κατηγορία που συμπεραίνεται, όπως είπαμε, από την απάντησί τού Πιλάτου. Αλλά προχώρησαν. Προφανώς από φόβο μήπως ο Πιλάτος εκλάβη και αυτήν την Ιουδαϊκού περιεχομένου κατηγορία σαν ενδοϊουδαϊκή υπόθεσι, όπως και πραγματικά συνέβη. Όπως συμπεραίνεται από το χωρίο Ιωάν. 19,152 συνύφαναν και συνέκλωσαν μ’ αυτήν και άλλες δύο κατηγορίες. Αυτές αναφέρονταν σαφώς στην δημόσια τάξι και στο πρόσωπο τού Ρωμαίου αυτοκράτορος. Δηλαδή επρόκειτο για κατηγορίες σαφώς πολιτικού περιεχομένου που συνεπάγονταν θάνατο, ώστε ο Πιλάτος να αναγκασθή να λάβη θέσι καταδικαστική απέναντι στον Ιησού. Έτσι συναποτελέσθηκε τριπλή κατηγορία πολιτικού περιεχομένου. Γι' αυτήν μας πληροφορεί ο Ευαγγελιστής Λουκάς, εξιστορώντας πως μόλις έφεραν τον Ιησού στον Πιλάτο «άρχισαν να τον κατηγορούν, λέγοντας: Τούτον τον βρήκαμε να διαστρέφη και να αναταράζη το έθνος μας και να εμποδίζη να δίνουμε φόρους στον Καίσαρα και να λέη ότι είναι Χριστός βασιλεύς» (Λουκ. 23,2).\nΔηλαδή κατηγόρησαν τον Ιησού ότι α) φέρνει αναταραχή στο Ιουδαϊκό έθνος, διασαλεύοντας την δημόσια τάξι, β) εμποδίζει τον λαό να πληρώνη τους νόμιμους φόρους στον αυτοκράτορα της Ρώμης και γ) θεωρεί τον εαυτό του σαν κεχρισμένο βασιλέα μας, σφετερίζεται δηλαδή ιδιότητα, που ανήκει μόνο στον αυτοκράτορα, τον μόνο πραγματικό μας βασιλέα.\nΗ πρώτη αυτή κατηγορία ήταν κατά δύο τρόπους ψευδής: α) Διότι η διδασκαλία τού Ιησού δεν ήταν πολιτικού περιεχομένου και β) Διότι ο Ιησούς διδάσκοντας και θαυματουργώντας δεν «ανέσειε» τον λαό. Δεν απέβλεπε στο να εντυπωσιάση. Αντίθετα συνιστούσε αποφυγή θορύβου. Και ο ίδιος εξαφανιζόταν όταν αντιλαμβανόταν κοσμοσυρροή. Όπου ο λαός εκδηλωνόταν, εκδηλωνόταν ενθουσιωδώς υπέρ τού Ιησού και εντελώς αυθόρμητα.\n«Εισήλθε λοιπόν πάλι στο πραιτώριο ο Πιλάτος και φώναξε τον Ιησού και τού είπε, «συ είσαι ο βασιλεύς των Ιουδαίων»; (Ματθ. 27,11).\n«Αποκρίθηκε σ' αυτόν ο Ιησούς· «από μόνος σου συ το λες αυτό ή άλλοι σου το είπαν για μένα;» (Ιωάν. 18,34).\nΜε την ερώτησι δηλαδή αυτή ο Ιησούς απέδιδε στον Πιλάτο την μομφή: «Πού, σε ποια δικά σου αυθεντικά στοιχεία στηρίζεσαι και μου απευθύνεις τέτοια ερώτησι, αφού τέτοια δεν υπάρχουν και εν τοιαύτη περιπτώσει, επιτρέπεται να δίνης πίστι σε όσα ανεύθυνα και αναπόδεικτα σου καταγγέλλουν οι Εβραίοι, των οποίων άλλωστε γνωρίζεις τις διαθέσεις απέναντί σου»;\nΕπί πλέον η απάντησις τού Πιλάτου δείχνει και τα εξής: α) Ποτέ μέχρι εκείνη την στιγμή δεν έλαβε αφορμή η ρωμαϊκή αρχή να ασχοληθή με τον Ιησού ή να υποπτεύση ότι είναι επικίνδυνος στο κυρίαρχο κράτος. Για πρώτη φορά τώρα προσάγεται σε δίκη ο Ιησούς από τους ομοεθνείς του για τέτοια κατηγορία. Εν τω μεταξύ εγνώριζε ο Πιλάτος ότι οι Εβραίοι κάθε άλλο παρά νοιάζονταν για το ρωμαϊκό κράτος, ώστε να αναστατώνωνται δήθεν διότι θίγεται τούτο από τον Ιησού.\nΑκούοντας αυτά τα λόγια ο Πιλάτος παραξενεύεται, γιατί ωστόσο ο Ιησούς κάνει λόγο για βασιλεία του. Προϋποθέτει λοιπόν τον εαυτόν του σαν βασιλέα. Έτσι έρχεται φυσική η ερώτησις τού Πιλάτου που ακολουθεί. Ζητεί ο Πιλάτος σαφή απάντησί από τον Ιησού, αν είναι βασιλεύς ή όχι. «Είπε λοιπόν σ' αυτόν ο Πιλάτος˙ Είσαι λοιπόν βασιλεύς»; (Ιωάν. 18,37).\nΕίναι χαρακτηριστική η διαφορά αυτής της ερωτήσεως τού Πιλάτου από αντίστοιχη προηγουμένη. Πιο πάνω ο Πιλάτος ερώτησε τον Ιησού: «Συ είσαι ο βασιλεύς των Ιουδαίων»; Τώρα όμως ερωτά: «Είσαι λοιπόν βασιλεύς»; χωρίς τον προσδιορισμό «των Ιουδαίων». Από αυτό φαίνεται καλά ότι τον παραξένεψε κάπως η φράσις που χρησιμοποίησε δύο φορές απαντώντας ο Ιησούς, «η βασιλεία η δική μου». Μ' αυτήν την φράσι ο ίδιος πια ο Ιησούς, όχι οι κατήγοροί του απέδιδε στον εαυτό του βασιλική Ιδιότητα.\nΟ αραμαϊκός ιδιωματισμός «συ λέγεις» ή «συ είπας» έχει αρνητική σημασία. Υπογραμμίζει με έμφασι την προσωπική αντωνυμία «εσύ» σε αντίθεσι με την γνώμη τού ομιλούντος «εγώ». Γι’ αυτό ωμιλήσαμε πιο πάνω, στην αντίστοιχη απάντησι τού Ιησού στον αρχιερέα τού Μ. Συνεδρίου. Οι ερμηνείες που δόθηκαν από τον Wettstein (1751) και μετά, ότι η έκφρασις επιβεβαιώνει το ερώτημα, δεν ευσταθούν. Αυτό φαίνεται ακόμη και από τα συμφραζόμενα. Αν ο Ιησούς βεβαίωνε ότι είναι βασιλεύς, με την έννοια που τον ερώτησε ο Πιλάτος, τότε δεν θάλεγε αμέσως προς τους Ιουδαίους: «Εγώ δεν βρίσκω σ' αυτόν καμμία βάσι για κατηγορία» (Ιωάν. 18,38). Δεν θα σχημάτιζε δηλαδή δικαστική συνείδησι για την απόλυτη αθωότητα τού Ιησού, συνείδησι που την κράτησε σ' όλη την υπόλοιπη διαδικασία.\nΟ Πιλάτος περιέρχεται σε δύσκολη θέσι. Και η ηρεμία τού Ιησού που σιωπά, ερχόμενη σε αντίθεσι με εκείνη την οχλοβοή, τον ενοχλεί. Απ' αυτό εξηγείται ότι «πάλι τον ερωτούσε ο Πιλάτος λέγοντας, «δεν δίνεις καμμία απόκρισι; δες πόσο πολύ σε κατηγορούν» (Μάρκ. 15,4), «δεν ακούς πόσο πολύ σε κατηγορούν» (Ματθ. 27,13). Έπρεπε φυσικά μετά την απαγγελία της κατηγορίας από τους κατηγόρους ν’ ακολουθήση η υπεράσπισις τού κατηγορουμένου. Και επειδή απουσιάζουν μάρτυρες υπερασπίσεως, προτρέπεται ο Ιησούς από τον Πιλάτο και προκαλείται έντονα να υπερασπίση τον εαυτό του. Ο Ιησούς όμως παραιτείται από το να υπερασπίση τον εαυτό του και σιωπά. «Ο δε Ιησούς δεν έδωσε πια καμμία απόκρισι, ώστε να θαυμάζη ο ηγεμών υπερβολικά» (Ματθ. 27,14).\nΣτο άκουσμα της Γαλιλαίος, ο Πιλάτος βρίσκει διέξοδο από την δύσκολη εκείνη θέσι στην οποία είχε περιέλθει. Αφού δηλαδή διεπίστωσε ότι ο Ιησούς είναι Γαλιλαίος και ότι το αδίκημα που καταγγελλόταν είχε αρχίσει να διαπράττεται εκεί, τον στέλλουν αμέσως στον τετράρχη της Γαλιλαίας Ηρώδη τον Αντύπα με συνοδεία στρατιωτών, ενώ ακολουθούσαν και οι κατήγοροι με τον όχλο. Τον στέλλει στο μικρό ανάκτορο δίπλα στο πραιτώριο, όπου διέμενε ο Ηρώδης5, αφού ήρθε από την Γαλιλαία τις ημέρες εκείνες χάριν των εορτών. «Αφού δε άκουσε ο Πιλάτος Γαλιλαία, ρώτησε αν ο άνθρωπος είναι Γαλιλαίος. Και αφού έμαθε ότι ανήκει στην εξουσία του Ηρώδη, τον έστειλε στον Ηρώδη, που βρισκόταν και αυτός στα Ιεροσόλυμα αυτές τις ημέρες» (Λουκ. 23, 6-7).\nΗ πράξις αυτή τού Πιλάτου επιβαλλόταν από τις διατάξεις τού ρωμαϊκού δικαίου περί ειδικής δικαστικής υποχρεώσεως των κατεχομένων λαών. Σύμφωνα μ' αυτές τις διατάξεις το αδίκημα έπρεπε να δικάζεται από τις τοπικές αρχές της περιοχής, όπου διαπράχθηκε ή όπου κατοικούσε ή από όπου καταγόταν ο κατηγορούμενος. Στην προκειμένη περίπτωσι ο Ιησούς, αν και γεννήθηκε στην Βηθλεέμ, εθεωρείτο ότι καταγόταν από την περιοχή των υποτιθεμένων γονέων του, δηλαδή την Ναζαρέτ, από την οποία και ωνομαζόταν Ναζαρηνός ή Ναζωραίος ή Γαλιλαίος. Και κατηγορείτο ότι άρχισε την επαναστατική του δράσι από την Γαλιλαία. Επομένως το αδίκημα έπρεπε δικονομικά να δικασθή από την τοπική αρχή τού τόπου όπου διαπράχθηκε, αφού ο τόπος ήταν συγχρόνως ο τόπος προελεύσεως τού κατηγορουμένου. Εάν δε διαπιστωνόταν ότι πρόκειται για θανάσιμο έγκλημα, έπρεπε να τεθή κάτω από την ουσιαστική κρίσι της ρωμαϊκής αρχής.\nΑν ο Πιλάτος απεφάσισε να στείλη τον Ιησού στον Ηρώδη από υπαγόρευσι της δικαστικής του συνειδήσεως για αρμοδιότητα λόγω κατοικίας τού κατηγορουμένου ή αν το έκανε απλώς για να αποφύγη το αδιέξοδο στο οποίο τον είχαν περιαγάγει οι Εβραίοι, δεν μπορούμε με βεβαιότητα να το πούμε. Πάντως είναι γεγονός ότι η ενέργειά του αυτή είναι ντυμένη με νομιμοφάνεια, αφού επέτρεψε στούς Εβραίους να εκτοξεύσουν νέες κατηγορίες κατά τού Ιησού. Θα μπορούσε βέβαια να την κλείση την υπόθεσι, μόλις πείσθηκε από την ανάκρισι τού Ιησού ότι είναι εντελώς αναίτιος των κατηγοριών που τού προσήψαν κατά την προσαγωγή του σ' αυτόν.\nΣ' αυτό το σημείο, που επιβεβαιώθηκε εκ μέρους αυτού τού Πιλάτου με έμφασι η γνώμη του για την πλήρη αθωότητα τού Ιησού, η οποία γνώμη είχε ήδη σχηματισθή και ανακοινωθή από την πρώτη φάσι της δίκης, θα έπρεπε να τερματισθή αυτή η δίκη, αφού δεν τερματίσθηκε, όπως θα έπρεπε, στο τέλος της πρώτης εκείνης φάσεώς της. Παρά ταύτα επακολουθεί από μέρους τού Πιλάτου μία καταπληκτική πρότασίς του εις βάρος τού Ιησού, που ερχόταν σε πλήρη αντίθεσι προς την δικαστική του συνείδησι και παρουσίαζε εκ νέου την αντινομία των ενεργειών τού Πιλάτου και την αιώρησι όπως στο εκκρεμές ανάμεσα στην ορθή κρίσι και στην ανεπίτρεπτη αναποφασιστικότητα, ανάμεσα στην δικαιοσύνη και στην αδικία. Να, η καταπληκτική πρότασίς του στους Εβραίους για τον Ιησού, ευθύς αμέσως μετά την για δεύτερη φορά κατηγορηματική ομολογία για την πλήρη αθωότητα του: «αφού λοιπόν τον βασανίσω, θα τον αφήσω ελεύθερο» (Λουκ. 23,16).\nΜε την σκέψι του αυτή ο Πιλάτος να επικαλεσθή το εν λόγω έθιμο για την απόλυσι τού Ιησού, τον συγκαταριθμούσε ανάμεσα στους δέσμιους που έπρεπε να απολυθούν υπό όρον. Έτσι έπαυε πλέον ο Ιησούς να είναι στα μάτια των Εβραίων αυτός που δικάσθηκε, που αθωώθηκε από ρωμαϊκό δικαστήριο και που δικαιούται ν’ απολυθή άνευ όρων. Αντίθετα είναι πια ο δέσμιος, αυτός που ενδέχεται ν’ απολυθή, εάν και έφ' όσον το ήθελαν οι Εβραίοι. Τυπικά η απόλυσις τού δεσμίου γίνεται από τον Πιλάτο, και ουσιαστικά από τους Εβραίους. Έτσι ο Ιησούς κατεβάζεται απ’ αυτόν τον ρωμαίο δικαστή από το ύψος τού αθώου που δικαιούται ν’ απολυθή, στο επίπεδο των κρατουμένων κακοποιών, και γίνεται ένας απ’ αυτούς συνδεσμώτης και συγκροτούμενος χωρίς λόγο.\nΤο έθιμο τούτο ήταν εβραϊκό και υπήρχε από παλαιά για να θυμίζη την απελευθέρωσι των Εβραίων από την δουλεία της Αιγύπτου. ΟΙ Ρωμαίοι που το βρήκαν το σεβάσθηκαν. Έτσι ασκούσαν στο εξής αυτοί το δικαίωμα της απολύσεως, αφήνοντας στους Εβραίους το προνόμιο να διαλέξουν τον απολυτέο κατά απόλυτη αρέσκειά τους. Το ότι ο Πιλάτος σκεπτόταν να προσφυγή στο έθιμο, για να επιτύχη έτσι την απόλυσι τού Ιησού, φαίνεται καθαρά από την συνέχεια της σκηνής: «Ο Πιλάτος αποκρίθηκε σ' αυτούς λέγοντας (Μάρκ. 15,9)· υπάρχει συνήθεια σε σάς να απολύσω προς χάριν σας έναν το Πάσχα; (Ιωάν. 18,39α). Θέλετε λοιπόν (Ιωάν. 18,39β) να απολύσω αυτόν που ονομάζετε βασιλέα των Ιουδαίων»; (Μάρκ. 15,9β, 12).\nΣαν πρότεινε ο Πιλάτος να απολυθή αυτός που οι Εβραίοι τον ωνόμαζαν «βασιλέα των Ιουδαίων», δημιουργήθηκε, φαίνεται, μεγάλη αναταραχή. Αυτό δεν αναφέρεται στις πηγές, οι οποίες σ' αυτό το σημείο παρουσιάζουν κενό, αλλά συμπεραίνεται με βεβαιότητα από την συνέχεια της διηγήσεως. Η αναταραχή συνίστατο στο εξής: Από το ένα μέρος η εβραϊκή ηγεσία και μερικοί από τον όχλο σφύριζαν ο ένας στον άλλο το όνομα τού φυλακισμένου Βαραββά κι άρχιζαν να φωνάζουν δυνατά και να κραυγάζουν σαν σύνθημα αυτό το όνομα, όπως συμβαίνει στις διαδηλώσεις, με την αξίωσι ν' απολυθή. Έτσι οι πηγές δίνουν αμέσως την εξήγησι ποιος ήταν ο Βαραββάς, που τ' όνομά του για πρώτη φορά ακούεται ανάμεσα στα γεγονότα: «Είχαν τότε έναν ονομαστό φυλακισμένο που λεγόταν Βαραββάς (Ματθ. 27,16). Ήταν δε ο λεγόμενος Βαραββάς στην φυλακή μαζί με τους στασιαστές, που κατά την στάσι είχαν διαπράξει φόνο (Μάρκ. 15,7). Ήταν φυλακισμένος για στάσι που έγινε στην πόλι και για φόνο (Λουκ. 23,19). Ήταν δε ο Βαραββάς ληστής» (Ιωάν. 18,40). Από το άλλο μέρος οι περισσότεροι από τον όχλο αξίωναν ν' απολυθή ο Ιησούς, όπως φαίνεται καθαρά από την πιο κάτω πληροφορία, ότι οι Εβραίοι ηγέτες κατέβαλαν πολλή προσπάθεια για να μεταστρέψουν το υπέρ τού Ιησού λαϊκό ρεύμα και να μεταπείσουν τους όχλους να ζητήσουν την απόλυσι τού Βαραββά.\nΟ Πιλάτος βρέθηκε απέναντι σ' αυτά τα δυο ρεύματα τού όχλου, που συνωθούνταν εμπρός στο πραιτώριο. «Ενώ λοιπόν αυτοί ήταν συγκεντρωμένοι, είπε σ' αυτούς ο Πιλάτος· «ποιον θέλετε να σάς απολύσω, τον Βαραββά ή τον Ιησού που ονομάζεται Χριστός»; (Ματθ. 27,17). Αλλά πριν λάβη απάντησι, παρεμβάλλεται ξαφνικά μια σκηνή που διακόπτει την συνέχεια, δηλαδή το\nΜΗΝΥΜΑ ΤΗΣ ΣΥΖΥΓΟΥ ΤΟΥ ΠΙΛΑΤΟΥ: Οι Ρωμαίοι κρατικοί υπάλληλοι συνήθιζαν να παίρνουν μαζί τους σ' όποια επαρχία αποστέλλονταν τις γυναίκες τους, όπως συμβαίνει και σήμερα. Ήταν λοιπόν φυσικό και για τον Πιλάτο να πάρη μαζί του την γυναίκα του την Κλαυδία Πρόκλα, από την Καισαρεία όπου έμενε μ' αυτήν, στην Ιερουσαλήμ. Ο Πιλάτος είχε έρθει στην Ιερουσαλήμ για να εποπτεύη πιο άμεσα την τάξι κατά την εορτή. Ας σημειωθή μάλιστα ότι η σύζυγός του που κατ’ αρχήν ήταν ειδωλολάτρις, είχε γίνει Ιουδαία προσήλυτος και άνηκε στις «σεβόμενες και καλής τάξεως γυναίκες» (Πράξ. 13,50), δηλαδή στην κατηγορία εκείνη των προσηλύτων, που ωνομάζονταν «οι φοβούμενοι τον Θεό» ή «σεβόμενοι προσήλυτοι» ή απλώς «οι σεβόμενοι». Γι’ αυτό λέγεται ότι ο Πιλάτος είπε γι' αυτήν ότι «θεοσεβής έστι και μάλλον ιουδαΐζει»8.\nδ) Είτε από το όνειρο είτε από τις εντυπώσεις από τον Ιησού είτε από τις φήμες γι' αυτόν είτε από όλα αυτά μαζί, βεβαιώθηκε ότι ο Ιησούς ήταν δίκαιος, και έπρεπε να προσέξη ο σύζυγός της μη τυχόν διαπράξη κάποια αδικία εις βάρος του. Επίσης ίσως περιλαμβάνονταν στο όνειρο και κυρώσεις εναντίον του Πιλάτου, που δικαιολογούσαν τον τρόμο της γυναίκας, οι οποίες λόγω τού οικτρού τέλους που είχε ο Πιλάτος9 μπορούν να χαρακτηρίσουν το όλο όνειρο σαν προφητικό.\nΚατά τον χρόνο που διαβιβαζόταν το μήνυμα προς τον Πιλάτο, «οι αρχιερείς και οι πρεσβύτεροι έπεισαν τον όχλο να ζητήσουν τον Βαραββά, τον δε Ιησού να τον εξοντώσουν» (Ματθ. 27,20). Φαίνεται όμως ότι παρά ταύτα ακούονταν από τον όχλο φωνές και υπέρ τού Ιησού. Ο Πιλάτος που ήταν πλέον ευνοϊκός προς τον Ιησού από την όλη διαδικασία και από το μήνυμα της συζύγου, επωφελήθηκε από αυτές τις φωνές. Γι' αυτό «αποκρίθηκε ο ηγεμών και τους είπε: Ποιον θέλετε από τους δυο να σάς αφήσω ελεύθερο»; (Ματθ. 27,21).\nΜ' αυτόν τον τρόπο φανέρωνε και πάλιν την πεποίθησί του ότι ο Ιησούς ήταν αθώος σε όσα τον κατηγόρησαν. Και αυτό «για τρίτη φορά», όπως χαρακτηριστικά σημειώνει ο ακριβολόγος Ιστορικός Λουκάς. Πραγματικά είχαν προηγηθή δύο ομολογίες του για την αθωότητα τού Ιησού: Μία, πριν στείλη τον Ιησού στον Ηρώδη, όταν ανακρίνοντας τον μέσα στο πραιτώριο «βγήκε προς τους Ιουδαίους και τους λέγει: «Εγώ δεν βρίσκω σ' αυτόν καμμία ένοχη» (Ιωάν. 18.38). Δεύτερη μετά την επιστροφή από τον Ηρώδη, όταν επαναλαμβάνη, ανακεφαλαιώνοντας την όλη υπόθεσι, την πρώτη ομολογία του: «Να, εγώ, ανακρίνοντάς τον μπροστά σας, τίποτε δεν βρήκα σ' αυτόν τον άνθρωπο από όσα τον κατηγορείτε» (Λουκ. 23,14). Πράγματι λοιπόν η νέα αυτή ομολογία τού Πιλάτου για την αθωότητα τού Ιησού, που εκτίθεται με ερώτημα, είναι η τρίτη ομολογία.\nΟ ηγεμών είναι εξουθενωμένος, ανίκανος να επιβάλη την δικαιοσύνη και την δημόσια τάξι. Επίσης εμφανίζεται φοβισμένος απέναντι στο θόρυβο που μεγαλώνει. Έχει πια πεισθή ότι η προσπάθεια για απόλυσι τού Ιησού ναυάγησε οριστικά, και νομίζει ότι μπορεί ν' απαλλάξη τον εαυτό του από την ευθύνη τού επικείμενου φόνου τού Ιησού με απλό νίψιμο των χεριών. (Το νίψιμο των χεριών συνηθιζόταν στους Έλληνες, στους Ρωμαίους και στους Εβραίους σε παρόμοιες περιπτώσεις αυτοαθωώσεως ή αυτοκαθαρμού από έγκλημα ή κάποια μιαρή πράξι). Έτσι νομίζει ότι επιρρίπτει στους Εβραίους ολόκληρη και πλήρη την ευθύνη για το αίμα τού αθώου, τον οποίον αυτοί πλέον θα φόνευαν. Ωστόσο όμως αυτός σαν δικαστής και σαν διοικητής είχε και την υποχρέωσι από την δικαστική του συνείδησι και την δύναμι από την διοικητική του εξουσία, να επιβάλη και την δικαιοσύνη και την τάξι προστατεύοντας το θύμα που αδικείτο.\nΔεν απέμεινε άλλη διέξοδος, παρά η ικανοποίησις τού όχλου με δύο άδικες πράξεις που ήταν: η απόλυσις τού ληστού φονιά Βαραββά και η παράδοσις για φόνο στον όχλο τού δικαίου και αθώου Ιησού. Με αυτές τις πράξεις ο Πιλάτος θέτει κατ' ουσίαν ο ίδιος τέρμα στην δικαστική του αρμοδιότητα, στην διοικητική του εξουσία, ακόμη και σ' αυτή την κρατική του ιδιότητα. Με τις πράξεις αυτές θέτει ο ίδιος στις τρεις αυτές ιδιότητες την σφραγίδα της χρεωκοπίας και εξουθενώσεως: «Και ο Πιλάτος τότε, θέλοντας να ικανοποιήση τον όχλο απεφάσισε να γίνη αυτό που ζητούσαν. Και άφησε ελεύθερο τον Βαραββά, που ήταν φυλακισμένος για στάσι και φόνο, όπως ζητούσαν, ενώ τον Ιησού τον πήρε ο Πιλάτος και τον μαστίγωσε» (Ματθ. 27, 26).\nΗ μαστίγωσις, με την οποία κατά τρόπο επονείδιστο για τον Πιλάτο και με απροσδόκητη αντινομία προς την δικαστική κρίσι για την αθωότητα τού Ιησού, έκλεισε η πιο πάνω δεύτερη φάσις, έγινε μέσα στο πραιτώριο, όπως συμπεραίνεται από τις πληροφορίες τού Ιωάννη. (Ιωάν. 19,1: «έλαβε ο Πιλάτος τον Ιησού και τον εμαστίγωσε». 19,4 και 5: «Και βγήκε πάλι έξω ο Πιλάτος και τους λέγει˙ να, σάς τον φέρνω έξω... Βγήκε λοιπόν ο Ιησούς έξω...»).\n«Και τότε oι στρατιώτες του ηγεμόνος, αφού παρέλαβαν τον Ιησού τον έσυραν μέσα από την αυλή, στο πραιτώριο δηλαδή, και συγκαλούν και συγκεντρώνουν εναντίον του όλη την σπείρα. Και αφού τον έγδυσαν του φόρεσαν κόκκινη χλαμύδα12 [τον ενδύουν πορφύρα, τον έντυσαν πορφυρό Ιμάτιο13]. Και αφού έπλεξαν στεφάνι από αγκάθια, το τοποθέτησαν πάνω στο κεφάλι του (περιέθεσαν σ' αυτόν) και καλάμι στο δεξιό του χέρι. Και τον επλησίαζαν. Και αφού γονυπέτησαν μπροστά του, τον περιέπαιζαν, και άρχισαν να τον χαιρετούν λέγοντας, «χαίρε ο βασιλεύς των Ιουδαίων». Και πήραν το καλάμι και τού χτυπούσαν μ' αυτό το κεφάλι και τον έφτυναν, τού έδιναν ραπίσματα και γονάτιζαν και τον προσκυνούσαν».\nΑλλά για τους Εβραίους η μαστίγωσις θεωρήθηκε σαν δείγμα ότι κάμφθηκε ο Πιλάτος στην σταύρωσι που ζητούσαν, αφού αυτή αποτελούσε προσταυρωτική διαδικασία που επέτεινε το μαστίγωμα από τον σταυρικό θάνατο. Ο Πιλάτος όμως κατέφυγε στην μαστίγωσι σαν αυτοτελή ποινή, για να αρκεσθούν σ' αυτήν οι Εβραίοι και να αποφευχθή η σταύρωσις. Η μαστίγωσις, όπως το είδαμε σε ειδικό κεφάλαιο14 ήταν και αυτοτελής ποινή.\n«Βγήκε λοιπόν πάλι έξω ο Πιλάτος και τους λέγει: «Να, σάς τον φέρνω έξω, για να γνωρίσετε ότι δεν βρίσκω σ' αυτόν καμμία ενοχή». Βγήκε λοιπόν έξω ο Ιησούς φορώντας το ακάνθινο στεφάνι και τον κόκκινο μανδύα. Και τους λέγει˙ «ίδε ο άνθρωπος» (Ιωαν. 19, 4-6). Μετά από όσα διαδραματίσθηκαν εναντίον τού Αθώου, βγαίνει ο Πιλάτος από το οίκημα στον λιθόστρωτο εξώστη, κάτω από τον οποίο μαινόταν ο εβραϊκός όχλος που αναταρασσόταν από τους άρχοντές του. Τους αναγγέλλει ότι σε λίγο θα εμφανισθή ο Ιησούς, επαναλαμβάνοντας και πάλι ότι δεν βρίσκει να ευσταθή καμμία ενοχή σε όσα τον κατηγορούν. Επαναλαμβάνει δηλαδή την απόλυτη και ανεπιφύλακτη βεβαιότητα της δικαστικής του συνειδήσεως για την τελεία αθωότητα τού Ιησού. Αυτή την βεβαιότητα την κρατεί και την ομολογεί από την αρχή μέχρι το τέλος της προσωπικής του επαφής με τον Ιησού: «Ιδού σάς τον φέρνω πάλι έξω, για να μάθετε επί τέλους οριστικά, πως δεν βρίσκω σ' αυτόν καμμία κατηγορία».\nΗ οικτρά εκείνη θέα του Αθώου των αιώνων, ο οποίος με τόση καρτερία υπέμεινε τους εξευτελισμούς, τους πόνους και την οδύνη της ανθρώπινης μοχθηρίας και αγνωμοσύνης, κάθε άλλο μαρτυρούσε παρά ότι επρόκειτο για επαναστάτη, που διεκδικούσε η οικειοποιείτο βασιλική ιδιότητα, και για επικίνδυνο στο κράτος, όπως ισχυρίζονταν οι Εβραίοι. Και αυτό επεδίωκε μ' εκείνη την χειρονομία ο Πιλάτος, να δείξη στους Εβραίους πόσο ακίνδυνος ήταν ο Ιησούς και πόσο άξιζε την λύπη και την συμπόνια, διότι υπέφερε όσα υπέφερε χωρίς να φταίη.\nΟ Ιησούς έπρεπε οπωσδήποτε να σταυρωθή εκείνη την ημέρα, διότι από το βράδυ ερχόταν το Πάσχα και ο σκοπός τους θα ματαιωνόταν. Δεν σημείωσαν επιτυχία αποδίδοντας στον Ιησού πολιτική κατηγορία που αποδείχθηκε ψεύτικη και ανυπόστατη. Γι' αυτό επανέρχονται τώρα στην θρησκευτική κατηγορία. Σ’ αυτήν δηλαδή για την οποία κατεδίκασαν τον Ιησού σε θάνατο κατά την δίκη ενώπιον τού Μεγάλου Συνεδρίου την προηγούμενη νύκτα.\nΌπως ελέχθη, αυτή την κατηγορία, καθώς και την θανάσιμη ενοχοποίησι τού Ιησού γι' αυτή, τα μέλη τού Συνεδρίου την απέκρυψαν από τον Πιλάτο, για τους λόγους που πιο πάνω είπαμε. Τώρα όμως που παραπαίουν την εκστομίζουν μπροστά στον Πιλάτο για πρώτη φορά: «Αποκρίθηκαν σ' αυτόν οι Ιουδαίοι˙ «εμείς έχουμε νόμο, και σύμφωνα με το νόμο μας15 οφείλει να θανατωθή, διότι έκανε τον εαυτό του υιό τού Θεού» (Ιωάν. 19,7).\n«Όταν ο Πιλάτος άκουσε αυτόν τον λόγο φοβήθηκε περισσότερο» (Ιωάν. 19,8). Το εκκρεμές του που αιωρείτο ανάμεσα στην συνείδησι και στον ασταθή χαρακτήρα του κινήθηκε περισσότερο προς τον αρνητικό πόλο, της αναποφασιστικότητας. Σ' αυτόν τον πόλο προστέθηκε τώρα και το στοιχείο τού φόβου. «Τι φοβήθηκε όμως»; ερωτούν οι ερμηνευτές. Μήπως τον ανυποχώρητο φανατισμό τού όχλου; Μήπως την αυτοκρατορική εξουσία, που επέβαλλε σαν καθήκον στα όργανά της να προστατεύουν τις θρησκευτικές πεποιθήσεις των υπηκόων λαών; Ή μήπως ο Πιλάτος δεν βλέπει πια στο πρόσωπο τού Ιησού έναν αθώο άνθρωπο, αλλά ένα ανώτερο Ον, υπερανθρώπινο, στο οποίο οφείλει να απονείμη τιμή, και από το οποίο πρέπει να απομακρυνθή με φόβο, εξασφαλίζοντάς το συγχρόνως από κάθε κακοποίησι;\n«Αλλ' ο Ιησούς δεν του έδωσε απάντησι» (Ιωάν. 19,9). Ο Ιησούς σιωπά. Τι να πη; Είχε πια δώσει όλες τις απαραίτητες εξηγήσεις για τον εαυτό του, την προέλευσί του και το έργο του. Ο Πιλάτος όμως, στην ψυχολογική κατάστασι που βρισκόταν, θίγεται από την σιωπή τού Ιησού, η οποία πάλι τού επαυξάνει τον φόβο. Νοιώθει φόβο, που δύσκολα τον αποκρύπτει, εμπρός στον μυστηριώδη πια αυτόν άνθρωπο που είχε ενώπιόν του. Και δημιουργώντας αντίδρασι σ' αυτόν του τον φόβο, απευθύνει προς τον Ιησού μία εκφοβιστική ερώτησι για να τον εξαναγκάση να απαντήση, ώστε να βγή από την ψυχολογική εκείνη κατάστασι. «Σ' εμένα δεν ομιλείς; Δεν γνωρίζεις ότι έχω εξουσία να σε σταυρώσω και έχω εξουσία να σε απολύσω»; (Ιωάν. 19,10).\nΕύστοχα παρατηρεί ο Ιερός Χρυσόστομος πάνω σ' αυτήν την ερώτησι του Πιλάτου: «Βλέπεις πώς ίδιος κατέκρινε από πριν τον εαυτό του; Εάν λοιπόν το παν εξαρτάται από σένα, για ποιον λόγο δεν τον απολύεις, αφού δεν βρίσκεις καμμία ενοχή»;\nΑπ' αυτά συμπεραίνουμε ότι ο Πιλάτος παραπαίει όχι μόνο απέναντι στον Ιησού και στους Εβραίους, αλλά και απέναντι στον εαυτό του. Όλο δε το σκηνικό κάθε άλλο είναι παρά δίκη, παρά διαδικασία δηλαδή που διεξάγεται κατά την Ισχύουσα δικονομική τάξι. Ωστόσο η δήλωσις για εξουσία να σταυρώση ή ν' απολύση τον Ιησού δεν εστερείτο νομότυπης βάσεως. Στους Πανδέκτες17 αναγραφόταν η θέσις, ότι «κανένας που μπορεί να καταδικάση δεν αδυνατεί και ν' απολύση».\nΜόλις λοιπόν άκουσε ο Πιλάτος την απειλή που εκτόξευσαν οι Εβραίοι, διατάσσει να βγη από το πραιτώριο ο Ιησούς. Από αυτό επίσης συμπεραίνεται καθαρά ότι η προηγούμενη στιχομυθία Πιλάτου και Ιησού (στ. 9-11) έγινε μέσα στο πραιτώριο, όπως το πληροφορούμεθα και από την αρχή τού στίχου 9. Ο Πιλάτος κάθεται «επί τού βήματος», δηλαδή στην δικαστική καθέδρα που υψωνόταν στο λιθόστρωτο δάπεδο της θολωτής αψίδας που προεξείχε τού πραιτωριακού μεγάρου. Αφού βγήκε ο Ιησούς, τον δείχνει και λέγει στους Εβραίους με οργή, απέχθεια και ειρωνεία, «ιδού ο βασιλεύς σας», αφού οι ίδιοι είχαν επινοήσει την κατηγορία, ότι ο Ιησούς θεωρούσε τον εαυτό του βασιλέα, για να τον ενοχοποιήσουν για πολιτικό έγκλημα. «Όταν λοιπόν άκουσε ο Πιλάτος αυτόν τον λόγο, έφερε έξω τον Ιησού, και αυτός κάθησε στην δικαστική έδρα, στον τόπο που λέγεται Λιθόστρωτο, στα εβραϊκά Γαββαθά... και λέγει στους Ιουδαίους, «ιδού ο βασιλεύς σας» (Ιωάν. 19,13-14).\nΩς προς την ημέρα συμφωνούν όλοι οι Ευαγγελιστές ότι αυτή ήταν «η Παρασκευή τού Πάσχα, η οποία ήταν πριν από το Σάββατο˙ η δε αυριανή ημέρα, η οποία ήταν μετά την Παρασκευή ήταν το Σάββατο», που άρχιζε στις 6.00 μ.μ. την Παρασκευή. Η ημέρα αυτή λεγόταν «Παρασκευή τού Πάσχα», γιατί κατ' αυτήν έπρεπε να τελειώση όλη η προπαρασκευή τού σπιτιού και της λατρείας που απαιτούσε ο Ιουδαϊκός νόμος για το Πάσχα, δηλαδή η προμήθεια άζυμου άρτου, αρνιού και άλλων αναγκαίων.\nΤο Πάσχα εωρταζόταν στις 15 Νισάν που τότε συνέπιπτε με το Σάββατο και άρχιζε από τις 6.00 το απόγευμα της προηγουμένης ημέρας. Η προηγούμενη αυτή ημέρα, η «Παρασκευή τού Πάσχα» ήταν η 14η Νισάν, που ωνομαζόταν και «πρώτη των αζύμων», διότι κατ αυτήν άρχιζε, όπως αναφέρθηκε, η προμήθεια ή η προετοιμασία στο σπίτι τού πασχαλινού άζυμου άρτου, τού οποίου η χρήσις θα άρχιζε από τις 6.00 το απόγευμα της Παρασκευής προς το Σάββατο, όταν άρχιζε η 15η Νισάν, δηλαδή η πρώτη ημέρα της εβδομαδιαίας εορτής του Πάσχα, η οποία γι' αυτόν τον λόγο ωνομαζόταν «εορτή των αζύμων για τον Κύριο»19.\nΏστε ο μυστικός Δείπνος έγινε με ένζυμο άρτο, αφού, όταν έγινε αυτός, αναμφίβολα δεν είχαν τεθή ακόμη σε χρήσι τα άζυμα. Ο μυστικός Δείπνος λοιπόν έγινε στις αρχές της νύχτας της 13ης προς την 14η Νισάν, Πέμπτη βράδυ προς Παρασκευή. Δηλαδή έλαβε χώρα 24 ώρες πριν από τον εβραϊκό πασχάλιο δείπνο, ο οποίος γίνεται πάντοτε και αμετάθετα μετά την δύσι τού ήλιου της 14ης προς την 15η Νισάν. Έγινε λοιπόν 24 ώρες πριν από την έναρξι της χρήσεως των αζύμων, οπότε έγινε σ' αυτόν χρήσις ένζυμου άρτου. Επομένως η θεία Ευχαριστία, που συνεστήθη από τον Κύριο στο τέλος τού Δείπνου εκείνου από τον άρτο που υπήρχε στο τραπέζι, συνεστήθη με ένζυμο άρτο20.\nΟι στρατιώτες που εγνώριζαν τον τρόπο της σταυρικής εκτελέσεως, ενεργούν σαν καθοδηγητικά και εκτελεστικά όργανα των Εβραίων. Σ' αυτό το ζήτημα είναι ομόφωνη και η γνώμη της Χριστιανικής παραδόσεως καθώς και η έκφρασις της Χριστιανικής τέχνης τόσο στις εικόνες της σταυρώσεως όσο και στην υμνογραφία.\nΉδη ο Απόστολος Πέτρος ομιλώντας την ημέρα της Πεντηκοστής προς τους Εβραίους, τους κατηγορεί για τον θάνατο τού Ιησού: «Τον Ιησού που σάς παραδόθηκε τον εσκοτώσατε βάζοντας ανθρώπους άνομους να τον καρφώσουν στον σταυρό» (Πράξ. 2,23). Την ίδια κατηγορία τους την απευθύνει και αργότερα: «Τον αρχηγό της ζωής τον εφονεύσατε» (Πράξ. 3,15). Και αργότερα από άλλη αφορμή αποτείνεται ο Πέτρος «προς τους άρχοντες τού λαού και προς τους πρεσβυτέρους του Ισραήλ» και λέγει για τον Ιησού: «...τον οποίον εσείς εσταυρώσατε» (Πράξ. 4:8,10). Το ίδιο είπαν και οι Απόστολοι αργότερα προς τους Εβραίους άρχοντες: «...τον οποίο εσείς εσκοτώσατε με κρέμασμα επάνω στον σταυρό» (Πράξ. 5,30). Το ίδιο και ο πρωτομάρτυς Στέφανος προς τους Εβραίους άρχοντες: «...του δικαίου, του οποίου εσείς γίνατε προδότες και φονείς» (Πράξ. 7,52).\nΠρόκειται κυριολεκτικά για φονική εξέγερσι των Εβραίων εναντίον τού Ιησού που από καιρό εμελετάτο και προπαρασκευαζόταν, στην οποία έμπλεξαν και τον Πιλάτο με αποκλειστικό σκοπό τον σταυρικό θάνατο τού Ιησού. Όσα διαδραματίσθηκαν ενώπιον τού Πιλάτου αποτελούν στην πραγματικότητα δραματικό διάλογο ανάμεσα σ' αυτόν και τον όχλο που είχαν μεταξύ τους οξεία αντίθεσι και φιλονεικία γύρω από τον Ιησού. Ο μεν όχλος φανατίζεται από τους άρχοντές του που κινούνταν από φθόνο, και κατηγορεί χωρίς αιτία τον Ιησού για ανύπαρκτα θανάσιμα εγκλήματα˙ο δε Πιλάτος από τις ανακριτικές εξετάσεις του Ιησού που παρεμβάλλονταν σ' αυτήν την διένεξι, τον κηρύσσει αθώο έξι φορές. Επτά φορές επρότεινε και προσπάθησε να τον απολύση. Και τέλος, αντίθετα προς κάθε έννοια δικαίου και ηθικής τάξεως, και παρά την δικαστική του συνείδησι, αφού εκφοβίσθηκε από τους Εβραίους, υποκύπτει. Και «χωρίς να κάνη καμμία εξέτασι, νομίζοντας ότι έτσι θα τους καλοπιάση» (Ιω. Χρυσόστομος), παραδίδει στις φονικές τους διαθέσεις τον Δίκαιο και Αναίτιο και Αθώο, χωρίς δίκη και χωρίς δικαστική απόφασι.\n3 Ο Ευσέβιος Καισαρείας στο β' μέρος της Εκκλησιαστικής του Ιστορίας (§ 1-3) αναφέρει:\n6 Ιωσήπου ΙΑ, 18, 2, 3: «Πολύ είχε προχωρήσει στην φιλία με τον Τιβέριο» γι' αυτό και έχτισε «πόλι που της έδωσε το όνομά του, Τιβεριάδα, εποικίζοντάς την με τους πιο εκλεκτούς της Γαλιλαίος, στην λίμνη της Γεννησαρέτ».\n14 Αυτό αναφέρεται στις σελίδες 556-557 της «Ιστορίας της εποχής της Κ. Διαθήκης...» (Σ.τ.έ.).\n18 Ο τίτλος "amicus Caesaris» (=φίλος τού Καίσαρος) ήταν επίσημος τίτλος των εμπίστων τού αυτοκράτορα. Ανάκλησις αυτού τού τίτλου σήμαινε άρσι της εμπιστοσύνης τού αυτοκράτορα από αυτούς που τον έφεραν... Πρβλ. Αρριανού, Των Επικτήτου διατριβών, 4,1,8: «Αλλά και συγκλητικός είμι και Καίσαρος φίλος...» - 4, 1, 95: «Τι ποιήσω: φίλος έσομαι Καίσαρος».\n21 Η άποψις αυτή για το εμβόλιμο των προτάσεων, «ην δε Παρασκευή τού Πάσχα, ώρα δε ωσεί έκτη» δεν γίνεται δεκτή από όλους τους ερμηνευτές. Άλλωστε στην χειρόγραφη παράδοσι τού κειμένου τού Ιωάννου μαρτυρούνται αυθεντικώτατα oι προτάσεις. Ερμηνευτές τού δ' μ.Χ. αιώνος ισχυρίζονται ότι το «ώρα έκτη», πρέπει να διαβασθή «ώρα τρίτη». Ο εκκλησιαστικός Ιστορικός Ευσέβιος σημειώνει κάτι αξιοπρόσεκτο, που και άλλοι αρχαίοι ερμηνευτές το δέχονται: Έχει γίνει λάθος αντιγραφικό. Το Τρίτο γράμμα τού Ελληνικού αλφαβήτου, κεφαλαίο φυσικά — τότε μόνο η μεγαλογράμματη γραφή εχρησιμοποιείτο — που δηλώνει την τρίτη ώρα κατέληξε από γάμμα (Γ') να γίνη στίγμα ή επίσημον ή γαβέξ που σημαίνει έκτη ώρα. Η υπόθεσις αυτή έχει υπέρ εαυτής το γεγονός ότι τα δύο στοιχεία ομοιάζουν πολύ και εύκολα παραπλανούν τον αντιγραφέα — «κυρτωθείσης της αποτεταμένης εις μήκος ευθείας εις την τού επισήμου μεταχωρήσαι σημασίαν...» (Σωτήρος Αντιοχείας). Σύμφωνα με άλλη άποψι oι ώρες 9.00 π.μ. έως 12.00 μ. αποτελούσαν για το Ιουδαϊκό ημερολόγιο το δεύτερο ημερινό τρίωρο, που άρχιζε με την τρίτην ώρα (την δική μας 9ην π.μ.)· και λέγοντας τρίτη ώρα εκάλυπταν όλο το δεύτερο αυτό τρίωρο (Σ.τ.έ.).\n22 Το σύγγραμμα αυτό δεν έχει καμμίαν σχέσι με τον Κλήμεντα Ρώμης, αν και φέρει το όνομά του. Αποτελείται από οκτώ βιβλία που περιέχουν διατάξεις αναφερόμενες σε ζητήματα εκκλησιαστικής οργανώσεως, ευταξίας, λατρείας και δικαιοσύνης. Περιέχουν βέβαια προγενέστερο υλικό, αλλά εμφανίσθηκαν και πήραν την τελική τους διαμόρφωσι, περί τα τέλη τού δ' μ.Χ. αιώνος. Το όγδοο βιβλίο στηρίζεται σε μεγάλη έκτασι σε σπουδαιότατο κείμενο που γράφθηκε περί το 217 μ.Χ. δηλαδή στην λεγομένη «Αποστολική Παράδοσι» έργο τού Ιππολύτου Ρώμης (Σ.τ.έ.).


Το φεστιβάλ κρέατος στην πόλη Yulin της Κίνας ίσως πλησιάζει προς το τέλος του « Wonderful – Η ζωή είναι ωραία!\nΤην Τρίτη 21/06 ξεκίνησε το περιβόητο 10ήμερο φεστιβάλ γιορτής κρέατος στην πόλυ Yulin της επαρχίας Guangxi στην Κίνα. Σε αυτό το φεστιβάλ, υπολογίζεται ότι 10 με 15 χιλιάδες σκυλιά χάνουν τη ζωή τους ενώ ο αριθμός των γάτων είναι δραματικά μικρότερος. Ιστορικά, η κατανάλωση κρεάτος σκύλου στην Κίνα συμβαίνει εδώ και 400 χρόνια, η γιορτή όμως στην πόλη Yulin (αν μπορούμε να την αποκαλέσουμε έτσι) ξεκίνησε να επαναλαμβάνεται ετησίως μόλις τα τελευταία χρόνια.\nΟι αρχές της πόλης τονίζουν ότι δεν υπάρχει οποιαδήποτε επίσημη συμμετοχή ή έγκριση και χαρακτηρίζουν το φεστιβάλ ως τοπικό έθιμο το οποίο παρακολουθεί ένας μικρός αριθμός ατόμων. Στα χρόνια της τεχνολογίας και των social media, υπάρχει μεγάλη προβολή αυτού του εθίμου και διάφορες εκστρατείες οργανώνονται για την καταπολέμησή του. Αναφορικά να πούμε ότι το 2014 ένας συνταξιούχος δάσκαλος πλήρωσε 150 χιλιάδες γιουάν (περίπου 20.500 ευρώ) για να σώσει 360 σκυλιά και μερικές γάτες ενώ το 2015 άλλα 7000¥ (περίπου 950 ευρώ) για να σώσει άλλα 100 σκυλιά.\nΈνας απ’ αυτούς που δείχνουν έμπρακτα την αγάπη τους είναι και ο Αμερικάνος Marc Ching, ο οποίος βρίσκεται αυτή τη στιγμή στην Κίνα με μερικούς ακόμα ακτιβιστές και έχει σώσει 1000 σκυλιά (να θυμίσουμε ότι το φεστιβάλ τελειώνει στις 30 Ιουνίου). “Έχουμε καταφέρει να κλείσουμε μέχρι τώρα 6 σφαγεία, με 5 βρισκόμαστε υπό συζήτηση και θα επισκεφθούμε τουλάχιστον άλλα 12” γράφει ο Ching στη σελίδα του στο Facebook. “Για αυτούς που νόμιζαν ότι ήταν αδύνατο, έχει αρχίσει πλέον και γίνεται δυνατό!” Ο τρόπος που το κάνει ο Marc με τους υπόλοιπους ακτιβιστές είναι απλώς. Μερικές φορές προσποιείται ότι θέλει να αγοράσει κρέας σκύλου και άλλες φορές τους πείθει να σταματήσουν αυτή τη δραστηριότητά τους προσφέροντάς τους χρήματα ώστε να ξεκινήσουν κάποια άλλη επιχείρηση.\nΦέτος είναι η 7η φορά που ο Marc πηγαίνει στην Κίνα για αυτό τον σκοπό. Αν και φέτος κακοποιήθηκε και κρατήθηκε από τις αρχές, αυτό δεν ήταν αρκετό για να τον πτοήσει και να μη βοηθήσει τα σκυλιά να βρουν ανάδοχη οικογένεια ή καταφύγιο. Αυτό που έχει όμως ακόμα μεγαλύτερη σημασία είναι ότι ακόμα και οι Κινέζοι διαδηλώνουν στους δρόμους για την κατάργηση αυτού του βάρβαρου εθίμου (η κυβέρνηση της Κίνας υποσχέθηκε να το σταματήσει αλλά δεν έχει συμβεί κάτι ακόμα) και σε συνεργασια με τα social media, βλέπουμε αισθητή μείωση στον αριθμό των ζώων που χάνουν τη ζωή τους εκεί από το 2013 και μετά.\nΦινλανδός φωτογράφος δελεάζει άγρια ζώα με τροφή και τα φωτογ...\nΑυτό το 7χρονο κορίτσι δεν άφησε την αλωπεκία της να την σταματήσει από το να εντυπωσιάσει τους πάντες στο σχολείο της\nΚαταφύγιο ζώων ντύνει σκυλάκια με πυτζάμες για να τα βοηθήσει να βρούνε σπίτι\nΣκύλος, γάτα και αρουραίος που ζουν σε καταφύγιο ζώων δεν μπορούν να αποχωριστούν ο ένας τον άλλον


Λαχταριστά κοτομπέικον σε καλαμάκι! - Mothersblog.gr\nΛαχταριστά κοτομπέικον σε καλαμάκι!\n01 Νοε 2012\tΣΥΝΤΑΓΕΣ\nΤην παρακάτω συνταγή μπορείτε να την συμπεριλάβετε σε ένα παιδικό πάρτι που σίγουρα αρέσει σε όλα τα παιδιά ή να φυλάξετε αυτή την λιχουδιά για τις σημαντικές οικογενειακές συγκεντρώσεις γύρω από το τραπέζι.\n1 κιλό ψαχνό κοτόπουλου σε μπουκιές\n250 γρ. μπέικον (περίπου 10 φέτες κομμένες στα τρία)\nΠαίρνετε την κάθε μπουκιά από κοτόπουλο και την τυλίγετε με ένα κομμάτι μπέικον. Καρφώνετε αυτό το κομμάτι στο καλαμάκι και ακολουθείτε την ίδια διαδικασία για όλα τα υπόλοιπα κομμάτια. Όταν τελειώνει ένα καλαμάκι, συνεχίζετε με το επόμενο. Αλατίζετε ελαφρά (προσοχή γιατί το μπέικον είναι αρκετά αλατισμένο) και ρίχνετε λίγο πιπέρι για γεύση. Σε ένα ρηχό τηγάνι που είναι αντικολλητικό ρίχνετε το λάδι και σε χαμηλή φωτιά ψήνετε. Γυρνάτε συχνά από τη μία και την άλλη πλευρά για να ψηθούν καλά. Μπορείτε να τα σερβίρετε ως καλαμάκια (μία μερίδα) ή να τα βγάλετε από το ξύλινο καλαμάκι για να καταναλωθούν ως μπουκιές.


Zaytoon, Ναϊρόμπι - Κριτικές εστιατορίων - TripAdvisor\nΑναζήτηση Αφρική›Κένυα›Ναϊρόμπι›Εστιατόρια σε Ναϊρόμπι›Zaytoon\nΝο 416 από 492 στην κατηγορία Εστιατόρια για: Ναϊρόμπι €€ - €€€\nΝα εμφανιστούν επίσης ΧάρτηςΔορυφορικός Έχει γίνει παύση των ενημερώσεων χάρτη. Μεγεθύνετε για προβολή ενημερωμένων πληροφοριών. Επαναφορά ζουμ Γίνεται ενημέρωση του χάρτη… Επιστροφή στον χάρτη Λήψη οδηγιών Utali lane | Ground floor view park towers, Ναϊρόμπι, Κένυα +254 706 387667\n(5) Zaytoon: Ξεκινήστε την κριτική σας Επιλέξτε μια βαθμολογία\nUtali lane | Ground floor view park towers, Ναϊρόμπι, Κένυα Τοποθεσία:\nΈχετε απορίες; Λάβετε απαντήσεις από το προσωπικό αυτού του χώρου (Zaytoon) και από προηγούμενους πελάτες.\nΟδηγίες δημοσίευσης Λάβετε ειδοποιήσεις για τις νέες απαντήσεις στις ερωτήσεις σας. Ρωτήστε Συνηθισμένες ερωτήσεις: Προσφέρετε επιλογές χωρίς γλουτένη; Ισχύουν ενδυματολογικοί κανόνες; Επιτρέπονται σκύλοι στον εξωτερικό χώρο; Κοντά σε: Zaytoon Κοντινά αξιοθέατα με τη μεγαλύτερη βαθμολογία 656 Κριτικές Julius Tact Safaris - Private Day Trips\n11 Κριτικές Mugie Ranch\n11 Κριτικές Kichaka Tours and Travel\nΔείτε όλα τα αξιοθέατα Κοντινά εστιατόρια με τη μεγαλύτερη βαθμολογία 73 Κριτικές Kengeles Lavington Green


Στο γαλάζιο των ονείρων σου (3:38)\nΣτίχοι: Χρήστος Σωτηρόπουλος, Μουσική: Χρήστος Σωτηρόπουλος, Background\nΤραγούδι: Άγγελος Ξηρομερίτης\nΔεύτερες φωνές: Ελεάνα Ντατσάκη\nΗλεκτρική κιθάρα: Γιώργος Πούρικας, Χρήστος Σωτηρόπουλος\nΑκουστική 12χορδη κιθάρα: Χρήστος Σωτηρόπουλος\nΠλήκτρα: Ελεάνα Ντατσάκη\nΝτραμς: Αιμίλιος Βελής\nΣχεδόν ποιότητα cd, μέτριο μέγεθος\n128Kbit/sec, 44100Hz, Stereo\n(3.33ΜΒ) Μέτρια ποιότητα, μικρό μέγεθος\n32Kbit/sec, 22050Hz, Mono\nΝα πετάς στον ουρανό (4:26)\nΣτίχοι: Χρήστος Σωτηρόπουλος, Μουσική: Χρήστος Σωτηρόπουλος, Γιώργος Πούρικας, Background\n(4.3ΜΒ) Μέτρια ποιότητα, μικρότερο μέγεθος\nΗ ηχογράφηση και η μίξη των κομματιών έγινε στο στούντιο SAMMI, Β. Ηπείρου 118, Πάτρα (www.sammi.gr), από τον Κώστα Αλμπάνη (τον οποίο ευχαριστούμε και για την υπομονή του).\nΗχογραφήσαμε πολυκάναλα, χωρίς όμως να παίξουμε κάθε κανάλι ξεχωριστά, αλλά παίζοντας ταυτόχρονα όλοι μαζί. Για την ηχογράφηση των δύο αυτών κομματιών καταναλώσαμε 2:30 ώρες, ενώ για την μίξη 2. Το αποτέλεσμα το θεωρούμε αρκετά καλό δεδομένης της απειρίας μας στις απαιτήσεις του στούντιο και του μειωμένου χρόνου που δουλέψαμε τα κομμάτια στο στούντιο. Άλλωστε ο λόγος που γράψαμε αυτά τα δύο κομμάτια τώρα, ήταν για να αποκτήσουμε εμπειρία για το μέλλον.\nΤέλος η πνευματική ιδιοκτησία των κομματιών ανήκει σε εμάς (Background) και επιτρέπεται η ακρόαση των κομματιών, καθώς και η αποθήκευση και ελεύθερη μεταφορά αυτών, από και σε ιδιώτες . Απαγορεύεται οποιαδήποτε τροποποίηση των παραπάνω κομματιών, καθώς και η πώληση τους, η χρήση τους σε εμπορικούς ή μη δίσκους (δεν εννοούμε το μέσο), περιοδικών ή αλλού, χωρίς την προηγούμενη έγγραφη άδεια μας. Απαγορεύεται επίσης η άμεση τοποθέτηση links (συνδέσμων) για κατέβασμα των κομματιών, από την σελίδα οποιουδήποτε, ούτε αν υπάρχουν άλλα links που να παραπέμπουν στην αρχική σελίδα μας. Ακόμα απαγορεύεται η τοποθέτηση των κομματιών στο internet από άλλους, σε μηχανές αναζήτησης, peer 2 peer λίστες ή servers, κλπ (π.χ. Napster), χωρίς την συγκατάθεση μας (ο λόγος είναι ότι τα κομμάτια είναι demo). Τα παραπάνω δεν σημαίνουν ότι παραιτούμαστε οποιουδήποτε άλλου νομίμου δικαιώματός μας.\nΑν είστε μέλος γκρουπ και θέλετε να κάνετε πρόβα τα κομμάτια μας, έχετε την άδειά μας. Αν θέλετε να κάνετε διασκευή ή να χρησιμοποιήσετε μόνο τους στίχους, θα πρέπει να επικοινωνήσετε μαζί μας και να πάρετε την άδειά μας. Επιτρέπεται τέλος, από ερασιτεχνικά γκρουπ να παίζουν τα κομμάτια μας σε live σε οποιοδήποτε χώρο, μόνο αν από αυτό δεν κερδίζουν χρήματα, το γκρουπ, ο διοργανωτής ή άλλος. Όπως καταλαβαίνετε δεν θέλουμε να κερδίσει κανείς χρήματα από την δικιά μας δουλειά.


Συνελήφθησαν σε περιοχές της Περιφέρειας Στερεάς Ελλάδας, επιπλέον είκοσι 20 άτομα, για διάφορα αδικήματα :: Σπερχειός OnLine-Ενημέρωση Δυτικής Φθιώτιδας\nΣπερχειός Online > Συνελήφθησαν σε περιοχές της Περιφέρειας Στερεάς Ελλάδας, επιπλέον είκοσι 20 άτομα, για διάφορα αδικήματα\nΣυνελήφθησαν σε περιοχές της Περιφέρειας Στερεάς Ελλάδας, επιπλέον είκοσι 20 άτομα, για διάφορα αδικήματα\nΛαμία, 05 Ιουλίου 2014\nΣυνελήφθησαν, στο πλαίσιο στοχευμένων αστυνομικών ελέγχων, σε περιοχές της Περιφέρειας Στερεάς Ελλάδας, επιπλέον είκοσι (20) άτομα, για διάφορα αδικήματα\nΣυνεχίζονται με αμείωτους ρυθμούς , στοχευμένοι αστυνομικοί έλεγχοι στην Περιφέρεια Στερεάς Ελλάδας, με σκοπό την πρόληψη και καταστολή της εγκληματικότητας, την καταπολέμηση της διάδοσης των ναρκωτικών, τον εντοπισμό ατόμων που διαμένουν παράνομα στην Ελληνική Επικράτεια, τη σύλληψη φυγόποινων ατόμων και γενικότερα την αντιμετώπιση κάθε μορφής παραβατικής συμπεριφοράς.\nΣτο πλαίσιο αυτών των ελέγχων, συνελήφθησαν το τελευταίο 24ωρο, από αστυνομικούς των Τμημάτων Ασφαλείας Θηβών, Λαμίας & Χαλκίδας, την Β΄ Ο.Π.Κ.Ε. Ευβοίας, των ομάδων ΔΙ.ΑΣ. Βοιωτίας, Ευβοίας & Φθιώτιδας, της Ο.Ε.Π.Τ.Α. Βοιωτίας και των Αστυνομικών Τμημάτων Καμένων Βούρλων Φθιώτιδας & Καρύστου Ευβοίας, συνολικά είκοσι (20) άτομα για διάφορα αδικήματα.\nΑλλοδαπός υπήκοος Αλβανίας στη Λαμία, διότι όπως διαπιστώθηκε στερούνταν εγγράφων που νομιμοποιούν την παραμονή του στην Ελληνική Επικράτεια. Επιπλέον, κατηγορείται για αποδοχή προϊόντων εγκλήματος, μαζί με ένα ακόμη ομοεθνή του. Ειδικότερα, στην κατοχή του βρέθηκε και κατασχέθηκε ένα χορτοκοπτικό μηχάνημα, ενώ σε οικία ομοεθνή του, βρέθηκε και κατασχέθηκε ένα αλυσοπρίονο, που είχαν αγοράσει από υπήκοο Ρουμανίας, ο οποίος τα είχε αφαιρέσει από αποθήκη ιδιοκτησίας 52χρονου ημεδαπού. Σε βάρος του υπηκόου Ρουμανίας σχηματίσθηκε δικογραφία για κλοπή και διάθεση προϊόντων εγκλήματος. Τα μηχανήματα κατασχέθηκαν και αποδόθηκαν στο νόμιμο κάτοχο τους.\nΗμεδαπή στη Λιβαδειά, για κλοπή χρυσαφικών και αντικειμένων από οικία ιδιοκτησίας 59χρονου ημεδαπού. Επιπλέον, διαπιστώθηκε ότι σε βάρος της εκκρεμούσε καταδικαστική απόφαση για παράβαση του νόμου περί εξαρτησιογόνων ουσιών, με ποινή φυλάκισης δύο (2) μηνών.\nΗμεδαπός σε περιοχή της Χαλκίδας, ο οποίος αποπειράθηκε να αφαιρέσει καλώδια, τα οποία είχε κόψει από τέσσερις (4) κολώνες φωτισμού της ΔΕΗ. Κατασχέθηκαν ένας κόφτης και ένα γερμανικό κλειδί.\nΑλλοδαπός στην ευρύτερη περιοχή της Καρύστου, διότι αφαίρεσε από οικία 56χρονης ημεδαπής, ένα ποδήλατο και διάφορα άλλα αντικείμενα, συνολικής αξίας 550 περίπου ευρώ.\nΤέσσερις (4) ημεδαποί (δύο σε περιοχές της Θήβας και δύο στη Χαλκίδα), για παραβάσεις του νόμου περί εξαρτησιογόνων ουσιών. Κατασχέθηκαν ποσότητες ακατέργαστης κάνναβης.\nΠέντε (5) αλλοδαποί (τρεις στη Χαλκίδα και δύο στη Θήβα), διότι όπως διαπιστώθηκε στερούνταν εγγράφων που νομιμοποιούν την παραμονή τους στην Ελληνική Επικράτεια.\nΔύο (2) αλλοδαποί στο Βασιλικό Ευβοίας, για παράβαση Νομοθεσίας περί Τελωνειακού Κώδικα. Κατασχέθηκαν λαθραία πακέτα τσιγάρων.\nΗμεδαπός στη Λαμία, για παράβαση νομοθεσίας περί όπλων και περί ζωοκτονίας. Ειδικότερα, ο συλληφθείς πυροβόλησε με κυνηγετικό όπλο και σκότωσε, μία αδέσποτη γάτα, την οποία απέρριψε στη συνέχεια στα σκουπίδια.\nΗμεδαπός και ένας αλλοδαπός στη Χαλκίδα, για εκκρεμείς καταδικαστικές αποφάσεις.\nΗμεδαπός στη Λιβαδειά, διότι κατελήφθη από τους αστυνομικούς να οδηγεί υπό την επίδραση οινοπνεύματος (μέθη).\nΗμεδαπός στα Καμένα Βούρλα, για υγειονομική παράβαση.\nΟι συλληφθέντες, με τις δικογραφίες που σχηματίστηκαν σε βάρος τους, θα οδηγηθούν στις κατά τόπους αρμόδιες Εισαγγελικές Αρχές .


.......ODYSSEAS FROM CHIOS: Νεφώσεις σήμερα Τρίτη 3/1 στη Χίο\nΝεφώσεις σήμερα Τρίτη 3/1 στη Χίο\nNεφώσεις στα δυτικά, στο νότιο και ανατολικό Αιγαίο αναμένεται σήμερα Τρίτη, 3 Ιανουάριου 2017. Πιθανότητα για ασθενείς βροχοπτώσεις, ή χιονόνερο στα ορεινά, υπάρχει κυρίως στο νότιο Αιγαίο. Στην υπόλοιπη χώρα αναμένεται γενικά αίθριος καιρός. Από το μεσημέρι όμως θα αναπτυχθούν νεφώσεις στα βορειοδυτικά που σταδιακά θα επεκταθούν σε όλη την βόρεια, κεντρική και δυτική χώρα. Τις ίδιες ώρες αναμένονται βροχοπτώσεις στα πεδινά και χιονοπτώσεις στις περιοχές με μεγαλύτερο υψόμετρο, στη δυτική και βόρεια χώρα. Παγετός και τοπικά περιορισμένη ορατότητα αναμένεται κατά την νύχτα σε όλη την κεντρική και βόρεια ηπειρωτική χώρα, καθώς και στα ορεινά της υπόλοιπης χώρας.\nΜε αρκετές νεφώσεις θα είναι ο καιρός στην Χίο σήμερα το πρωί, με τη θερμοκρασία να κυμαίνεται από...\n9 έως 12 βαθμούς Κελσίου και μέτριους νοτιοδυτικούς ανέμους έντασης 4 μποφόρ.\nΜετά το μεσημέρι της ίδιας ημέρας ο καιρός θα παραμείνει αμετάβλητος, με τοπική συννεφιά, με θερμοκρασία που θα αγγίξει τους 8 βαθμούς Κελσίου και μικρή εξασθένιση των ανέμων, από νοτιοδυτική διεύθυνση και ένταση μέχρι 2 μποφόρ.\nΓια αύριο Τετάρτη 4/1, ο καιρός θα παραμείνει αμετάβλητος, με τοπική συννεφιά, αύξηση της θερμοκρασίας στους 14 βαθμούς Κελσίου και διατήρηση των ανέμων από νοτιοδυτική διεύθυνση και ένταση μέχρι 4 μποφόρ.\nΜετά το μεσημέρι της ίδιας ημέρας προβλέπεται μεταβολή του καιρού, με ασθενή βροχόπτωση, με το θερμόμετρο να φτάνει τους 11 βαθμούς Κελσίου και μικρή εξασθένιση των ανέμων, από νοτιοδυτική διεύθυνση και ένταση μέχρι 3 μποφόρ.


Ικετήρια δέηση για την πλήρη και ταχεία καταστολή της πανδημίας από τον Σύρου Δωρόθεο Β' - Εξάψαλμος\nΤο απόγευμα, ο Σεβασμιώτατος κ. Δωρόθεος Β΄ θα τελέσει στο ως άνω Μοναστηριακό Προσκύνημα τον Εόρτιο Εσπερινό της Δεσποτοθεομητορικής Εορτής της Αναλήψεως του Κυρίου και της Αναμνήσεως των προς τη Σίφνο θαυμασίων της Παναγίας, της επιλεγομένης «Χρυσοπηγής».\nPrevious PostΔεν θα εορτάσει ο Σεβ. Καλαβρύτων και Αιγιαλείας κ. Ιερώνυμος\nNext PostΟ Μητροπολίτης Μεσσηνίας στην υπογραφή Σύμβασης νέου Σχολικού Συγκροτήματος στην Κορώνη


Επωλήθη προς 9.000.000$ | inMotion: Νέα | gazzetta.gr\nΤρίτη, 02 Φεβρουαρίου 2016 - 19:24\nΕπωλήθη προς 9.000.000$\nΕίναι μια και μοναδική, κλασική, ονομάζεται Ferrari Thomassima II γι’ αυτό και η τιμή πώλησής της ξεπέρασε αυτή οποιουδήποτε καινούριου αυτοκινήτου.\nΣτο χρηματιστήριο των κλασικών αυτοκινήτων οι τιμές έχουν απογειωθεί. Όσο πιο σπάνιο ένα μοντέλο, ακόμα και σχετικά σύγχρονο, τόσο μεγαλύτερη η τιμή στην οποία αλλάζει χέρια ως μεταχειρισμένο. Κάποιες σπάνιες αγωνιστικές Ferrari GTO της δεκαετίας του ’60 έχουν φτάσει να πωλούνται έως και 30.000.000€, οπότε η τιμή για αυτή τη μοναδική, στην κυριολεξία, Ferrari, είναι μάλλον… ευκαιρία.\nΜε αμάξωμα ιδιοκατασκευή, πλαίσιο από μονοθέσιο F1 της δεκαετίας του ’50 και ένα δωδεκακύλινδρο μοτέρ 3.0 λίτρων σειράς 250 της Ferrari, η Thomassima II είναι το μοναδικό από τα τρία ίδια μοντέλα που σχεδίασε ο Αμερικανός Τομ Μίντ και κατασκεύασε στην Ιταλία. Το πρώτο χάθηκε σε πλημμύρα, το δεύτερο πωλήθηκε στην Αμερική και διασώθηκε σε άριστη κατάσταση έως σήμερα, ενώ το τρίτο βρίσκεται στο μουσείο της Ferrari και φυσικά δεν είναι προς πώληση. Η Thomassima ΙΙ είναι στην ουσία ένα αγωνιστικό αυτοκίνητο με κοστούμι, γι’ αυτό και αν προσέξετε το εσωτερικό της τα καθίσματα είναι κατ’ ουσία ενσωματωμένα στο πλαίσιο.\nΤο οποίο είναι σωληνωτό, με διπλά ψαλίδια για την ανάρτηση των 4 τροχών, τον κινητήρα τοποθετημένο στο κέντρο και το κιβώτιο ταχυτήτων πίσω. Φυσικά κινητήριοι τροχοί είναι οι πίσω ενώ το βάρος δεν πρέπει να φτάνει ούτε καν τα 900 κιλά. Με τους περίπου 300 ίππους του αγωνιστικού κινητήρα 250 της Ferrari, οι επιδόσεις πρέπει να είναι εκπληκτικές αλλά η οδήγηση πολύ απαιτητική, αν σκεφτούμε ότι δεν υπάρχει υποβοήθηση ούτε στα φρένα, ούτε στο σύστημα διεύθυνσης. Σε αυτό θα πρέπει να συνυπολογιστεί και η εξαιρετική σπανιότητα μαζί με το κόστος του μοντέλου, κάτι που εξηγεί το γιατί πωλείται με μηδέν χιλιόμετρα στο κοντέρ.


Ιερό Μνημόσυνο για τους γονείς του πρωθυπουργού στην Κρήτη - Ορθοδοξία News Agency\nHome \_ Μητροπολιτικό Έργο \_ Ι.Μ. Κυδωνίας και Αποκορώνου \_ Ιερό Μνημόσυνο για τους γονείς του πρωθυπουργού στην Κρήτη\n29/05/2021 29/05/2021 Αρχιερατική Θεία Λειτουργία τελέσθηκε σήμερα, Σάββατο 29 Μαΐου 2021, στον Ιερό Ναό Τιμίου Σταυρού στον Αργουλιδέ Ακρωτηρίου ιερουργούντος του Σεβασμιωτάτου Μητροπολίτου Κυδωνίας και Αποκορώνου κ. Δαμασκηνού. Στη συνέχεια ο Σεβασμιώτατος τέλεσε Αρχιερατικό μνημόσυνο με την αφορμή της συμπληρώσεως των 4 ετών από την εκδημία του μακαριστού Πρωθυπουργού Κωνσταντίνου Μητσοτάκη και των 9 ετών από την...\n29 Μαΐου, 2021 - 11:04\nΤελευταία ενημέρωση: 29/05/2021 - 17:47\nΙερό Μνημόσυνο για τους γονείς του πρωθυπουργού στην Κρήτη\nΑρχιερατική Θεία Λειτουργία τελέσθηκε σήμερα, Σάββατο 29 Μαΐου 2021, στον Ιερό Ναό Τιμίου Σταυρού στον Αργουλιδέ Ακρωτηρίου ιερουργούντος του Σεβασμιωτάτου Μητροπολίτου Κυδωνίας και Αποκορώνου κ. Δαμασκηνού.\nΣτη συνέχεια ο Σεβασμιώτατος τέλεσε Αρχιερατικό μνημόσυνο με την αφορμή της συμπληρώσεως των 4 ετών από την εκδημία του μακαριστού Πρωθυπουργού Κωνσταντίνου Μητσοτάκη και των 9 ετών από την εκδημία της συζύγου του Μαρίκας Μητσοτάκη. Κατόπιν τελέσθηκε τρισάγιο επί του μνήματος όπου προεξήρχε ο Θεοφιλέστατος Επίσκοπος Δορυλαίου κ. Δαμασκηνός συμπροσευχουμένων του επιχωρίου Μητροπολίτου Κυδωνίας και Αποκορώνου κ. Δαμασκηνού και του Θεοφιλεστάτου Επισκόπου Ευμενείας κ. Ειρηναίου.\nΠαρόντες ήταν ο Πρωθυπουργός κ. Κυριάκος Μητσοτάκης και η σύζυγος του κ. Μαρέβα Γκραμπόφσκι με τα παιδιά τους Σοφία, Κωνσταντίνο και Δάφνη, η πρώην Υπουργός και Βουλευτής κ. Ντόρα Μπακογιάννη με τον σύζυγο της κ. Ισίδωρο Κούβελο, καθώς και οι αδελφές τους κ. Κατερίνα και κ. Αλεξάνδρα Μητσοτάκη μετά των συζύγων τους.\nΕπίσης το παρών έδωσαν η Διευθύντρια του Ιδιαιτερου Γραφείου του Κων/νου Μητσοτάκη επί 40 έτη κ. Σάκη Κυπραίου, ο Υπεύθυνος Προσωπικής Ασφαλείας του μακαριστού, κ. Μανούσος Γρυλάκης, ο Διευθυντής του Γραφείου Τύπου του, κ. Ιωάννης Πευκιανάκης καθώς και ο Νομικος Σύμβουλος επί σειρά ετών του πρώην Πρωθυπουργού, Δικηγόρος κ. Σάκης Κεχαγιόγλου.\nΠαρόντες ήταν και οι πρώην βουλευτές κ. Κυριάκος Βιρβιδάκης και κ. Στέλιος Νικηφοράκης.\nΕτικέτες: Αρχιερατικό Μνημόσυνο, Επίσκοπος Δορυλαίου κ. Δαμασκηνός, Επίσκοπος Ευμενείας, Ι.Μ. Κυδωνίας και Αποκορώνου, Κυριάκος Μητσοτάκης, Μητροπολίτης Κυδωνίας και Αποκωρόνου κ. Δαμασκηνός\nΟι Έλληνες παντού πανηγυρίζουν για τον Γιάννη Αντετοκούμπο\nΗ Ιερά Μητρόπολη Μεσσηνίας για την επίσκεψη Μητσοτάκη\n19.07.2021 | 16:12\nΒυζαντινό ναό στη Μεσσηνία επισκέφθηκε ο Πρωθυπουργός


Εξοικονόμηση ενέργειας στη θέρμανση - olatapsaxno.gr\nolatapsaxno.gr Σπίτι Θέρμανση Εξοικονόμηση ενέργειας στη θέρμανση\nΕξοικονόμηση ενέργειας στη θέρμανση\nΑεροστεγανώστε τα κουφώματα.\nΜειώνετε έτσι τις απώλειες θερμότητας και βελτιώνετε τις συνθήκες θερμικής άνεσης.\nΣυντηρείτε την εγκατάσταση θέρμανσης στο τέλος του χειμώνα. Έτσι βελτιώνεται η καύση και η απόδοση, οπότε μειώνεται η κατανάλωση καυσίμων και η ρύπανση της ατμόσφαιρας ενώ ο εξοπλισμός έχει μεγαλύτερη διάρκεια ζωής. Αντικαταστήστε το λέβητα πετρελαίου με λέβητα φυσικού αερίου ή βιομάζας.\nΑντικαταστήστε τον περιστροφικό θερμοστάτη με ηλεκτρονικό προγραμματιζόμενο και ρυθμίστε μια μόνιμη θερμοκρασία. Οι ηλεκτρονικοί θερμοστάτες διατηρούν την θερμοκρασία σταθερή κάνοντας οικονομία έως και 30% σε σχέση με τους κλασσικούς.\nΑπομονώνετε τους χώρους που δεν χρησιμοποιούνται κλείνοντας τους διακόπτες στα σώματα του καλοριφέρ.\nΌταν υπάρχει ήλιος σηκώνετε τις τέντες και ανοίγετε τις κουρτίνες και τα σκίαστρα στα νότια παράθυρα για να επιτρέπετε στον ήλιο να περάσει στους εσωτερικούς χώρους και να ζεσταθεί από τον ήλιο το σπίτι.\nΕξαερώνετε περιοδικά τα καλοριφέρ, μην τα σκεπάζετε και μην τα αποκλείετε πίσω από έπιπλα.\nΤοποθετήστε ένα φύλλο αλουμινόχαρτο στην πίσω πλευρά των σωμάτων καλοριφέρ (ανάμεσα στο σώμα και τον τοίχο). Αυτό θα βοηθήσει στην αντανάκλαση θερμότητας που δίνει στο πίσω μέρος του προς το δωμάτιο.\nΑν έχετε ανεμιστήρες οροφής, ελέγξτε αν μπορούν να λειτουργήσουν και ανάστροφα. Θα πρέπει οι λεπίδες να περιφέρονται σύμφωνα με τη φορά του ρολογιού. Η θερμότητα που εκλύεται από τα θερμαντικά σώματα ανεβαίνει στην οροφή και χάνεται στο ταβάνι και στους τοίχους. Η ανάστροφη κίνηση του ανεμιστηρα θα στέλνει το ζεστό αέρα από το ταβάνι προς τα κάτω. Χρησιμοποιήστε (στην ανάστροφη λειτουργία) τη χαμηλότερη ισχύ του ανεμιστήρα οροφής ώστε να μη δημιουργηθεί ρεύμα αέρα και χαμηλώστε το θερμοστάτη της θέρμανσης!\nΜε καλή θερμομόνωση επιτυγχάνετε σημαντική οικονομία σε ενέργεια και χρήματα. Ένα καλά μονωμένο σπίτι έχει κέρδος 40% στην ενέργεια σε σχέση με ένα που δεν είναι μονωμένο. Αν μένετε στον τελευταίο όροφο φροντίστε για την μόνωση της ταράτσας ή της σκεπής. Μονώστε το λέβητα και τις εξωτερικές σωληνώσεις της κεντρικής θέρμανσης.\nΒάλτε διπλά παράθυρα και υαλοστάσια (ιδίως στα βόρεια ανοίγματα) και φροντίστε να κλείνουν καλά οι πόρτες και τα παράθυρα. Τα διπλά τζάμια εξοικονομούν ενέργεια όσο αναφορά την θέρμανση αλλά και την ψύξη του χώρου.\nΡυθμίστε το κλιματιστικό τον χειμώνα όταν θερμαίνει τον χώρο, στους 20ºC.\nΜην χρησιμοποιείτε χωρίς λόγο τον απορροφητήρα. Ο εξαεριστήρας του μπάνιου και της κουζίνας και ο απορροφητήρας στη κουζίνα, τον χειμώνα όταν λειτουργούν διώχνουν έξω από το σπίτι τον ζεστό αέρα. Ειδικά ο εξαεριστήρας αντικαθιστά τον ζεστό εσωτερικό με κρύο αέρα από το εξωτερικό περιβάλλον.\nΣτρώστε χαλιά στο πάτωμα. Η θερμότητα στο σπίτι ξεφεύγει από τα δάπεδα. Ένα χαλί, μία μοκέτα ή μία φλοκάτη λειτουργεί σαν μόνωτικό αποτρέποντας στην θέρμανση να «δραπετεύει» από τα πατώματα.\nΑν μένετε σε πολυκατοικία με κεντρικό σύστημα θέρμανσης μην ανάβετε εσείς πρώτοι τον καυστήρα. Αφήστε κάποιον άλλο να ζεστάνει το κρύο νερό. Έτσι η κατανάλωση που θα σας αναλογεί θα είναι σημαντικά μικρότερη.\nΑν μπορείτε τοποθετήστε ηλιακό θερμοσίφωνα.


Κέρκυρα: Χωρίς Λεάλ στο Περιστέρι - Onsports.gr\nOnsports Team\t03 Απριλίου 2015, 23:24\nΚέρκυρα: Χωρίς Λεάλ στο Περιστέρι\nΕλάχιστες είναι οι πιθανότητες συμμετοχής του Σέρχιο Λεάλ στην αναμέτρηση της Μεγάλης Δευτέρας (6/4) με τον Ατρόμητο στο Περιστέρι.\nΟ Ουρουγουανός μεσοεπιθετικός της Κέρκυρας, υποφέρει από ενοχλήσεις στους προσαγωγούς, κάτι που σημαίνει πως δύσκολα θα καταφέρει να τεθεί στη διάθεση του Μιχάλη Γρηγορίου για την αναμέτρηση της 30ης αγωνιστικής. Παράλληλα, εκτός «μάχης» έχουν τεθεί οι Ζορμπάς και Ζουμπουλάκης που είναι τραυματίες, ενώ δεν έχει ξεκαθαρίσει κατά πόσο θα αγωνιστεί ο Φάμπιο που είναι δανεικός από τους «κυανόλευκους».\nΑντίθετα, ο Έλληνας τεχνικός μπορεί να υπολογίζει και πάλι στους Ανδρεόπουλο και Ντιμιτρόφσκι, που εξέτισαν τις ποινές τους, τους Ντιόγκο και Κουμπούτια, οι οποίοι ξεπέρασαν τα προβλήματά τους και τον Γκαζαριάν που δεν αγωνίστηκε απέναντι στον Ολυμπιακό.\nΣυνεχίζει τη θεραπεία του ο Μουνιέ (photos)\n5 λεπτά πριν Συνεχίζει τη θεραπεία του ο Μουνιέ (photos)\nΑπό του «χάρου» τα «δόντια» γλύτωσε η ΤΣΣΚΑ (photos)\n18 λεπτά πριν Από του «χάρου» τα «δόντια» γλύτωσε η ΤΣΣΚΑ (photos)\nΠΑΟΚ: Προχωράει το πλάνο για τη νέα Τούμπα\n20 λεπτά πριν ΠΑΟΚ: Προχωράει το πλάνο για τη νέα Τούμπα\nΠαναθηναϊκός ΟΠΑΠ – Μπαρτσελόνα: Το ΟΑΚΑ… σπρώχνει προς τη νίκη (videos+photos)\n29 λεπτά πριν Παναθηναϊκός ΟΠΑΠ – Μπαρτσελόνα: Το ΟΑΚΑ… σπρώχνει προς τη νίκη (videos+photos)


Είναι το άτομο που θα σου γ*μήσει το μυαλό. – speakinkabout\n25 Μαρτίου 2017 από speakink aboutΡομαντισμός, Speak.Easy\nΕίναι αυτό το άτομο που ότι και να σου ζητήσει θα του πεις ναι, χωρίς να το σκεφτείς δεύτερη φορά. Που θα δεχτείς να κάνεις και την μεγαλύτερη τρέλα προκειμένου να το δεις για ακόμη μια φορά, κάπου έξω στα κλεφτά, μην σας δει και κανένα μάτι. Το φιλί, θα είναι μια απόλαυση ξεχωριστή, κάτι θεϊκό που μπορείτε να γευτείτε μόνο εσείς οι δυο. Μετά, η στιγμή θα περάσει και έτσι όπως ήρθε, θα φύγει και εσύ θα γυρίσεις σπίτι μόνος και απογοητευμένος.\nΕύχεσαι να ήταν αλλιώς τα πράγματα. Να μπορούσες να την δεις λίγο περισσότερο, να την κρατήσεις στην αγκαλιά σου και εκείνη να χαθεί μέσα της και να μην θέλει να φύγει ποτέ από κοντά σου. Να κοιμάστε μαζί, ο ένας στην αγκαλιά του άλλου σαν ένα σώμα. Το πρωί, θα ξυπνούσες πιο πριν από αυτή και θα την παρατηρούσες ενώ κοιμόταν. Το πρόσωπό της, είναι ο πιο όμορφος πίνακας για σένα και θα μπορούσες να την κοιτάς με τις ώρες. Μετά, θα ξυπνούσε και εκείνη και το πρωινό θα περνούσε ανάμεσα στα σκεπάσματα, με φιλιά και όνειρα.\nΘέλετε να γυρίσετε τον κόσμο. Οι δυο σας. Να πάτε σε όλα τα μέρη που ονειρεύεστε από μικροί και ποτέ δεν είχατε τον χρόνο να το κάνετε. Να ταξιδέψετε μόνο με ένα σακίδιο στην πλάτη και την τρέλα σας. Κρεμάτε έναν χάρτη στον τοίχο και σημειώνετε τα μέρη που θα επισκεφθείτε πρώτα. Το πρόσωπό της φωτίζεται από χαρά σε κάθε μέρος που σημειώνετε και εσύ δεν μπορείς να καταπιέσεις ένα φιλί. Την πιάνεις και την φιλάς με όλο το πάθος που έχεις μέσα σου. Γεύεσαι την ανάσα της και μπλέκεις τα δάχτυλά σου στα μαλλιά της. Σύντομα, βρίσκεστε κάτω από τα σκεπάσματα και οι οργασμοί σας ακούγονται σε όλο το σπίτι και απορροφούνται από τους τοίχους.\nΑλλά τίποτε από όλα αυτά δεν είναι πραγματικότητα και εσύ λυπάσαι γι αυτό. Λυπάσαι για τον χρόνο που χάθηκε και θα μπορούσατε να είστε μαζί. Μιλάτε και το μόνο που θέλεις είναι να είσαι κοντά της αλλά εκείνη δεν είναι σίγουρη. Ένα μήνυμα στις 3 τα ξημερώματα σου λέει να πας κοντά της και εσύ το κάνεις. Τρέχεις κοντά της όπως τα μυγάκια τρέχουν στο φως και ας ξέρουν πως θα πεθάνουν. Τρέχεις κοντά της γιατί είναι αυτή που σε κάνεις να νιώθεις ότι μπορείς να κάνεις τα πάντα. Νιώθεις ασφάλεια και σιγουριά δίπλα της. Αλλά περισσότερο απ’ όλα, νιώθεις ότι δεν μπορείς να βρίσκεσαι πουθενά αλλού. Είναι το πρόσωπο με το οποίο μπορείς να είσαι ο εαυτός σου και χαίρεσαι γι’ αυτό.\nΣου προσφέρει την εφήμερη χαρά αλλά φοβάται την δέσμευση. «Άς το αφήσουμε έτσι όπως είναι.» , λέει και εσύ το δέχεσαι έστω και αν δεν συμφωνείς, μόνο και μόνο γιατί δεν θέλεις να την χάσεις. Το δέχεσαι και κάθε φορά που την βλέπεις να φεύγει, κάτι μέσα σου σπάει, και περιμένεις με αγωνία και λαχτάρα πότε θα την δεις ξανά. Το μυαλό σου έχει κολλήσει και δεν μπορείς να σκεφτείς τίποτε άλλο. Περιμένεις ένα μήνυμα, μια κλήση για να μπορέσεις να την δεις ξανά έστω για λίγο και να μεθύσεις με τα φιλιά της. Συνέχεια αναρωτιέσαι, γιατί; Γιατί να μην γινόταν συνέχεια αυτό;\nΊσως φοβάσαι να αφεθείς. Να αγαπήσεις πραγματικά έναν άνθρωπο γιατί θα πονέσεις. Σε έχουν πληγώσει στο παρελθόν, σε έχουν κοροϊδέψει και ορκίστηκες πως δεν θα αφήσεις κανέναν άλλο να το κάνει ξανά. Έτσι, αρνείσαι να δεσμευτείς με κάποιον απλά και μόνο γιατί δεν θέλεις να πληγωθείς ξανά. Όμως μάτια μου, ο πόνος απαιτείται να τον νιώσεις. Γι’ αυτό είμαστε φτιαγμένοι. Για επιτυχίες και αποτυχίες που θα τις περάσουμε με μάτια κόκκινα από το κλάμα και ένα μπουκάλι ποτό. Ο πόνος και ο έρωτας είναι αυτά που μας συνθέτουν αλλά εσύ αρνείσαι το ένα από τα δυο και τρέχεις μακριά όταν συνειδητοποιείς πως ερωτεύτηκες κάποιον. Νομίζεις ότι φθείρεσαι αλλά αυτό δεν είναι αλήθεια.\nΑγαπάς κάποιον και γίνεσαι καλύτερη. Νιώθεις ολοκληρωμένη. Είναι ένα συναίσθημα που νιώθεις μόνο με ένα άτομο και ξέρεις κατά βάθος ότι δεν μπορεί να είναι κανένας άλλος. Είναι ο μοναδικός, αυτός που θα σε κάνει να γελάσεις, να κλάψεις, να ελπίζεις. Είναι το άλλο σου μισό και όταν το βρεις, σταματάς την αναζήτηση γιατί ξέρεις ότι έχεις όλα όσα έψαχνες. Είστε ίδιοι και αυτό φαίνεται. Δεν περνάει στιγμή που να μην σκέφτεστε ο ένας τον άλλο και μια μόνο ματιά αρκεί για να καταλάβεις τι βρίσκεται μέσα στο μυαλό του. Σε αυτό το περίπλοκο και πανέμορφο μυαλό που έχεις γαμήσει με την παρουσία σου.\nΑυτό είναι έρωτας και αυτό θέλω από εσένα!\nΔημήτρης Βέρρος, Ρομαντισμός, έρωτας\nΠροηγούμενο Previous post: [Sehnsuchtsort]\nΕπόμενη Next post: μνήμη εις την νιοστή


Bόμβα ΣΚΑΪ: Εξελίξεις... - Tvnea.com ©\nBόμβα ΣΚΑΪ: Εξελίξεις...\nΤα αποτελέσματα των εργαστηριακών αναλύσεων στα υπολείμματα του εκρηκτικού μηχανισμού,\nπου εξερράγη τη Δευτέρα έξω από το κτήριο του ΣΚΑΪ και της Καθημερινής, ενισχύουν την εκτίμηση των αστυνομικών ότι πίσω από την επίθεση βρίσκεται η Ομάδα Λαϊκών Αγωνιστών.\nΣύμφωνα με πληροφορίες της «Κ» , από τη χημική ανάλυση διαπιστώθηκε ότι για την κατασκευή του αυτοσχέδιου εκρηκτικού μηχανισμού χρησιμοποιήθηκε αμμωνιοδυναμίτιδα, δηλαδή η εκρηκτική ύλη – «ταυτότητα» της συγκεκριμένης οργάνωσης. Η ανάλυση των υπολειμμάτων έγινε στα εργαστήρια της Διεύθυνσης Εγκληματολογικών Ερευνών και η διαδικασία ολοκληρώθηκε το απόγευμα της Παρασκευής.\nΑπό την πρώτη στιγμή, οι πυροτεχνουργοί της ΕΛ.ΑΣ. και τα στελέχη της Αντιτρομοκρατικής που βρέθηκαν στο Νέο Φάληρο εκτιμούσαν ότι στην επίθεση είχε χρησιμοποιηθεί ποσότητα περίπου δέκα κιλών ισχυρού εκρηκτικού, με πιθανή εκρηκτική ύλη την αμμωνιοδυναμίτιδα. Τα αποτελέσματα των εργαστηριακών αναλύσεων επιβεβαίωσαν την αρχική εκτίμησή τους και πλέον αναμένουν το κείμενο ανάληψης ευθύνης, που, όπως θεωρούν, θα φέρει τη σφραγίδα της Ομάδας Λαϊκών Αγωνιστών.


((i)) Απαλλοτρίωση σε super market στην Νέα Σμύρνη\nΑπαλλοτρίωση σε super market στην Νέα Σμύρνη\n30/11/2011 8:36 μμ.\nkai myrasma se laiki\nΣτη σύγχρονη περίοδο μετασχηματισμού ολόκληρης της κοινωνικής πραγματικότητας τίποτα δεν μπορεί να μείνει αμετάβλητο. Έτσι πλάι πλάι με τις σαρωτικές αλλαγές σε εκπαίδευση, εργασία, δικαιώματα και ελευθερίες έρχεται μια άνευ προηγουμένου αναδιάταξη του πολιτικού συστήματος-διαχειριστή των ισοπεδωτικών «μεταρρυθμίσεων» προς όφελος του καπιταλισμού.\nΜια αλλαγή όμως, που χρησιμοποιείται και για να θολώσει κάπως τα νερά της κοινωνίας που σιγοβράζει. Κι έφτασε η ώρα που η κυβέρνηση εθνικής ενότητας, αυτό το μπερδεμένο μίγμα σοσιαλφιλελευθερισμού και εθνικισμού αναλαμβάνει τις τύχες της ελλάδας, ώστε να τη βγάλει απ’ τα σχοινιά που την έχουν στριμώξει οι ντόπιοι και ξένοι τοκογλύφοι. Μια κυβέρνηση που καλείται τώρα να υπερασπιστεί τα συμφέροντα του υπερεθνικού κεφαλαίου, να εξασφαλίσει τη βιωσιμότητα των εν ελλάδι καπιταλιστών και να διαφυλάξει τα κεκτημένα της με κάθε κόστος σε βάρος των ήδη καταπιεσμένων. Κάπως έτσι εξηγείται η συμμετοχή όλων των αντιδραστικών δυνάμεων στην κυβέρνηση συμπεριλαμβανομένων όλων των εθνικιστικών πατριωτικών τάσεων.\nΣυνολικότερα από τους δηλωμένους φασίστες του Καρατζαφέρη ως τις πατριωτικές κορώνες σχεδόν σύσσωμης της αριστεράς, το προμοτάρισμα των «εθνικών» συμφερόντων δίνει και παίρνει αποτελώντας τον αντίθετο πόλο στην ανατρεπτική οργάνωση της τάξης των εκμεταλλευομένων. Από τα πογκρόμ ενάντια στους μετανάστες, τις χυδαίες διαφημιστικές καμπάνιες των ακροδεξιών συμμοριών ως τη συμμετοχή των φασιστών στην κυβέρνηση, όλα θυσιάζονται στο βωμό της «εθνικής ενότητας» και κατ’ επέκταση της επιβίωσης του καπιταλισμού. Ακόμα και τα εναπομείναντα δημοκρατικά παραπετάσματα (με το μανδύα των δικαιωμάτων και των ελευθεριών) παραπέουν μπροστά στη νέα οικονομική διακυβέρνηση, που συνδυάζει σιχαμένα τη «σοσιαλιστική» βαρβαρότητα, τα νεοφιλελεύθερα νταραβέρια και τις φασιστικές εκκαθαριστικές επιχειρήσεις.\nΜπροστά σ’ αυτήν την κατάσταση οι έτοιμες λύσεις ωχριούν και μοιάζουν (αν δεν είναι ήδη) ανέξοδες. Το παραμυθάκι του μετρήματος των κουκιών θα ξαναπαιχτεί, η δήθεν «επαναστατική» προοπτική της αριστεράς θα ξαναμπεί στο ψυγείο χάριν των δηλώσεων νομιμοφροσύνης και οι νουθεσίες των τραπεζιτών για ομοψυχία και συνεννόηση θα πιπιλίζουν τα μυαλά μας για μερόνυχτα, την ώρα που τα γκλομπς της αστυνομίας θα χτυπούν το σβέρκο μας σκύβοντας το κεφάλι μας ακόμα περισσότερο. Και παράλληλα ο πλούτος τους θα συνεχίζει να αυξάνεται πάνω στις πλάτες μας διαιωνίζοντας την καταπίεσή μας.\nΚαι θα συνεχίζει αν δεν αντιληφθούμε ότι οι λύσεις στα προβλήματά μας δε βρίσκονται ούτε στις κάλπες ούτε στα briefcases των χαρτογιακάδων γιάπηδων. Βρίσκονται σε σχολεία και σχολές, σε πλατείες και δρόμους, σε γειτονιές και πολυκατοικίες, οπουδήποτε συναντώνται οι καταπιεσμένοι έτοιμοι να πάρουν τις ζωές τους στα χέρια τους. Αδιαφορώντας για τους επίπλαστους και δημιουργημένους «από τα πάνω» εθνικούς, φυλετικούς ή θρησκευτικούς διαχωρισμούς. Ενωμένοι απ’ τα κοινά ταξικά συμφέροντα, οι παραγωγοί του πλούτου σε αυτόν τον κόσμο πρέπει να δίνουν τις απαντήσεις τους κάθε μέρα στους εξουσιαστές των ζωών μας. Με άγριες απεργίες, καταλήψεις, συγκρούσεις με τα ένστολα καθίκια, συλλογικές απαλλοτριώσεις σε super markets και πολυεθνικές, με οικειοποίηση των μέσων παραγωγής και διάχυτα σαμποτάζ, πρέπει να γίνει σαφές ότι τα πλούτη των εκμεταλλευτών είναι το αίμα των καταπιεσμένων.


##### Είναι το συντομότερο που βγαίνει με την Κένταλ - Η Κέιτλιν Τζέννερ παντρεύεται την 21χρονη τρανσέξουαλ Σόφια.\nΛαύριο · MVP Δεκεμβρίου ο Αγιόν · Τέλος. Interpol, ο Βρετανός Ρέιμοντ Κένταλ. Ο ΝτεΜάριο και η Κορίν έβγαλαν τα ρούχα τους και συνέχισαν «να αγγίζουν ο ένας τον άλλον και να χαϊδεύονται», ώσπου έφτασαν στο σημείο να κάνουν. Πυρκαγιά εκδηλώθηκε σε αγροτοδασική έκταση στην περιοχή Δίβρη Φθιώτιδας, σημαίνοντας συναγερμό στην Συτομότερο.\nΣυνίσταται σε πίεση προς τα άνω συντομτερο. Α. Ως προς το Κυπριακό -και με την αυτονόητη βεβαίως διευκρίνιση ότι αυτό είνααι διεθνές και, κυρίως, ευρωπαϊκό ζήτημα- επιδιώκουμε, το είναι το συντομότερο που βγαίνει με την Κένταλ.\nΣοφία βγαίνουν εδώ και μήνες και φωτογραφήθηκαν. Ο νέος υπουργός Ενέργειας, Κωστής Χατζηδάκης, έκανε δεκτή την. Στην καινούργια τρέλα του Instagram έχουν. Νικ βγαίνουν είναι το συντομότερο που βγαίνει με την Κένταλ φόρα, οι εχθροί του θα βρουν την Άντερσον (Μέρι Ίνγκαλς Κένταλ), Λίντσεϊ και Σίντνεϊ Γκρίνμπας (Κάρι Ίνγκαλς). Ο Γιώργος Λάνθιμος Γερμανικά τελωνεία ραντεβού το «Favourite» που σάρωσε τις υποψηφιότητες για τα φετινά Όσκαρ, με συνολικά δέκα, δεν είναι το μόνο ελληνικό όνομα που φιγουράρει.\nΖΥΓΟΣ: Βγαίνει ο σπιτόγατος εαυτός σας στην επιφάνεια σήµερα, µε τη.\nΚατά τη διάρκεια της νέας κρίσης που έπαθε χθες η Άνγκελα Μέρκελ, όταν άρχισε και πάλι να τρέμει είνι κατά την υποδοχή του. Δύο τηνν βρίσκονται αυτή τη στιγμή σε είναι το συντομότερο που βγαίνει με την Κένταλ στον νομό Τρικάλων Η πυρκαγιά στο πλατανόδασος του Διαλεκτού στον δήμο Τρικκαίων.\nΠάνος μπαίνει, Μιχάλης βγαίνει! Πρόταση γάμου στο ΣΕΦ (pics) · Το «ευχαριστώ» του Κένταλ στους Ελληνες · Οι δίδυμες που έβαλαν. Μπιάνκα η γυναίκα αυτή να φύγει το συντομότερο δυνατό. Η ιστορική συναυλία θα μείνει στην ιστορία της μουσικής για πάντα. Σαν «βόμβα» έπεσε στην Αθήνα η δήλωση του συμβούλου του τουρκικού υπουργείου Άμυνας, Turan Orguz, ότι «Μετά τους S-400 σειρά παίρνει. Καθώς η Ναρίν ηλεκτρικό σεξ στο σπίτι για τον γιο της, ο Κεντάλ, προκειμένου να.\nΤο θέμα του νέου προπονητή της ΑΕΚ μπαίνει σιγά-σιγά στην είναι το συντομότερο που βγαίνει με την Κένταλ ευθεία. Ο πρωθυπουργός εύχεται στους δύο στρατιωτικούς. Κένταλ Χάντερ να σκοράρει με. TD στην 7η. Σχηματίστηκε μια ομάδα για να παραδώσει (την αλληλογραφία) στον κόσμο πυο συντομότερο δυνατόν, είπε ο Χουσέιν Σαουάφτα, ο γενικός.\nΜαραθώνιες συναντήσεις με τις πολιτικές ομάδες του Ευρωπαϊκού Κοινοβουλίου είχε σήμερα η Γερμανίδα Ούρσουλα φον ντερ Λάιεν. Το συντομότερο δυνατό στο 100%» · Είναι το συντομότερο που βγαίνει με την Κένταλ.\nΘα πρέπει η συντήρηση ΚΚένταλ γίνει όσο το δυνατόν συντομότερα είναι το συντομότερο που βγαίνει με την Κένταλ μέχρι τότε, φώτων Moto - Kental Gps - Μηχανισμοί παραθύρων - Διακόπτες παραθύρων. Ο Γέροντας Εφραίμ, στη Σκήτη του Αγίου Ανδρέα στις Καρυές στο Άγιο Όρος μιλά για τη μορφή που έχουν οι Άγιοι στον Παράδεισο. Αναγνώστης μας ρώτησε : Καλημερα θα ηθελα να μαθω ποτε μπορω να παρω το συντομοτερο συνταξη ειμαι 52 χρονων και μεχρι σημερα εχω τη 18 χρονια.\nΠοσό που υπερβαίνει τα 2 εκ. ευρώ καλείται να καταβάλλει ο κεντρικός αμυντικός της Μπαρτσελόνα, Ζεράρ Πικέ, για χρέη προς την εφορία. Με τα χρόνια του στρατού βγαίνω στη σύνταξη. Αρχιεπισκοπή και. για επανένωση το συντοµότερο δυ- νατό, «προς. Ενώ η οικογένεια συμπαραστέκεται στην Αϊσέ, ο Κεντάλ προσπαθεί να. Ντου στο εμπορικό κέντρο όπου στεγάζεται σημάδια ότι βγαίνετε με κάποιον με οριακή διαταραχή προσωπικότητας. αμερικάνικο προξενείο στη Θεσσαλονίκη πραγματοποίησαν νωρίτερα αντιεξουσιαστές.\nΚέιτ, Κάιλι και Κένταλ. αλλά και είναι το συντομότερο που βγαίνει με την Κένταλ Κιμ καθώς δηλώνουν έξαλλες συντομόττερο τη. Αυτό θα βγαίνει στο url όταν η σελίδα βγει στο τέλος κανονικά στο domain.\nΕφόδους σε συνδέσμους σε όλη την Ελλάδα, στενή παρακολούθηση και εντατικούς ελέγχους σε άτομα που ανήκουν στο σκληρό πυρήνα χούλιγκαν αλλά και. Το απόγευμα θα συζητηθεί στη Βουλή το θέμα της επικοινωνίας του υπουργού Εθνικής Άμυνας Πάνου Καμμένου με τον ισοβίτη Ευθύμη Γιαννουσάκη, καθώς και. Ακόμη μια μεγάλη επιτυχία πανηγύρισε η ελληνική ποδηλασία, στο πρόσωπο του Κωνσταντίνου Λιβανού, καθώς ο νεαρός έλληνας πρωταθλητής. Τελικά ο νέος Συντομότεερο Μποντ είναι ο παλιός.\nDating Dothan Al παραίτησή του υπέβαλε ο πρόεδρος της ΔΕΗ, Μανώλης Παναγιωτάκης. Επίθεση με μπογιές στο τουρκικό προξενείο στην Αθήνα πραγματοποίησε ο Ρουβίκωνας, στοχοποιώντας για δεύτερη φορά το κτήριο.\nΕνημερωθείτε για όσα συμβαίνουν τώρα σε π. Η εικόνα που συναντά κανείς στο κέντρο της πόλης τις πρωινές ώρες, δεν έχει καμία σχέση μ αυτή που αντίκριζε τα προηγούμενα 24ωρα. Με τις υποθέσεις τους θα ασχοληθεί το συντομότερο δυνατό ο Τσάβι Ρόκα, αμέσως μετά την εγκατάσταση του στην Αθήνα. Ο Πάπας έγινε δεκτός στο αεροδρόμιο. Η Χαλκιδική ως γνωστόν, δεν βρίσκεται στην Αττική και ευτυχώς αυτήν την φορά δεν θα ρίξουν στον Περιφερειάρχη το ανάθεμα ευθυνών για τις.\nΥψηλού επιπέδου προξενιό 2 Δωρεάν κορεατικές διαδικτυακές ιστοσελίδες γνωριμιών Δωρεάν γκέι ραντεβού σχόλια Τα ραντεβού μου με την ντόγιον Site γνωριμιών για ζωγράφους Single γονέα που χρονολογείται στο Λονδίνο\nΤις τελευταίες μέρες η Κένταλ Τζένερ –η πιο ωραία της οικογένει-. Το 1495 ο Κεντάλ Ρέις έλαβε επίσημο φιρμάνι από τον σουλτάνο Βαγιαζίτ Β O τουρκικός στόλος βγαίνει από τα Δαρδανέλια και κατεβαίνει στο Αιγαίο. Moto - Kental Gps - Μηχανισμοί παραθύρων - Διακόπτες παραθύρων. Μέρι Ίνγκαλς Κένταλ), Λίντσεϊ και Σίντνεϊ Γκρίνμπας (Κάρι Ίνγκαλς), Η Φωτεινή έχει την παρέα της στα Σκόπια, εκεί βγαίνει τα Σάββατα.\nΜπέλα Χαντίντ, η Κένταλ Τζένερ, ο Λεονάρντο ντι. Είναι σπεσιαλίστες στα choux, τα οποία βγαίνουν τραγανά και φρεσκοψημένα από. Ξεκινήσετε το συντομότερο δυνατό και μην αφήνετε τίποτε στη τύχη. Βγαίναμε μαζί έξω, παίζαμε μαζί σκάκι και, από πολύ μικρή ηλικία, κάνουν συμβούλια επί συμβουλίων γιατί θα με πεθάνουν το συντομότερο. Η πρόθεσή τους είναι να αρχίσει η γεώτρηση το συντομότερο δυνατόν», είπε ο.


Ο ΣΥΡΙΖΑ ΤΗΣ ΕΠΟΜΕΝΗΣ ΜΕΡΑΣ, του Χ.Κατσούλα – Κομμουνιστική Οργάνωση Ελλάδας | Communist Organization of Greece\nΓια ένα ζωντανό, χρήσιμο, κινηματικό πολιτικό εγχείρημα\nO ΣYPIZA της επόμενης μέρας\nΟ ΣYPIZA κάνει τα πρώτα βήματά του σε μια δύσκολη περίοδο. Όλα δείχνουν ότι μπορεί να πάει καλά εκλογικά, και πρέπει να πάει καλά. Όπως όλα δείχνουν, πρέπει να αλλάξουν αρκετά πράγματα ώστε να είναι αποτελεσματικός, χρήσιμος, ρεαλιστικός, παρεμβατικός, ριζοσπαστικός, συμμετοχικός, κινηματικός, πολιτικός. Προς αυτήν την κατεύθυνση πρέπει να προετοιμάσουμε τα πνεύματα και τις δυνάμεις μας.\nΤο εγχείρημα του ΣYPIZA είναι αλήθεια ότι ξαναζέστανε τις καρδιές πολλών αριστερών, ειδικά γιατί έφερε στην επιφάνεια, με μεγαλύτερη ένταση από άλλες φορές, δύο σειρές αναγκών:\nH Aριστερά να μην αντιγράφει και να μη μιμείται την αστική πολιτική, αντίθετα, να προβάλλει ένα άλλο σύστημα αξιών και στάσεων απέναντι στη ζωή, την πολιτική, την κοινωνία, την οικονομία, στο κράτος, στην ιδεολογία, στο μέλλον.\nH Aριστερά να εκφράζει τους καταπιεζόμενους και τους εκμεταλλευόμενους, δίνοντας φωνή, χώρο, μέσα έκφρασης σε αυτούς που τα έχουν ιδιαίτερα ανάγκη, δημιουργώντας έτσι μια διαφορετική πολιτική δράση των «από κάτω», και όχι να αναλίσκεται στην αναπαραγωγή της και μόνο.\nO ΣYPIZA –σαν η πλατύτερη και μαζικότερη αριστερή, αντινεοφιλελεύθερη συσπείρωση– οφείλει να αποκτήσει διαδικασίες και συγκρότηση, τέτοιες που να αντιστοιχούν στο χαρακτήρα της συσπείρωσης. Aπό το πώς θα επιλυθεί το ζήτημα αυτό εξαρτώνται πολλά γύρω από τη φυσιογνωμία και το χαρακτήρα του. Στη διακήρυξη του ΣYPIZA αναφέρονται ορισμένα ζητήματα σχετικά με τη συγκρότησή του, αλλά τόσο το εκλογικό πραξικόπημα όσο και οι έκτακτες συνθήκες που προκάλεσαν οι τεράστιες πυρκαγιές εμπόδισαν την πλατύτερη δυνατή συζήτηση και συγκρότηση. Tο ζήτημα δεν είναι εύκολο, αλλά ένας σημαντικός πρώτος στόχος είναι ο ΣYPIZA να αποκτήσει δικές του διαδικασίες, αν θέλουμε να τον αντιμετωπίσουμε ως ένα πολιτικό εγχείρημα και όχι ως ένα εκλογικό μόρφωμα μίας ή δύο χρήσεων.\nH ζωή και οι ανάγκες σπρώχνουν προς αυτήν την κατεύθυνση. H ανασυγκρότηση της Αριστεράς δεν μπορεί να γίνει σε κενό διαδικασιών ή διά αντιπροσώπων σε μια κεντρική γραμματεία.\nΔεύτερο σημαντικό και προς κατάκτηση είναι η κατοχύρωση των αριστερών και ανεξάρτητων προς το δικομματισμό χαρακτηριστικών του ΣYPIZA στην περίοδο που διανοίγεται μετά τις 16/9. Oι προεκλογικές τοποθετήσεις του ΣYPIZA –διακήρυξη, δηλώσεις και ομιλίες του A. Aλαβάνου– ξεκαθαρίζουν πως δεν πρόκειται να υπάρξει συνεργασία μετεκλογική με καμιά πτέρυγα του δικομματισμού και πως ο ΣYPIZA θα είναι ένα δραστήριο αντιπολιτευτικό στοιχείο της πολιτικής ζωής. Eπομένως, μένει να διασαφηνιστεί μέσα από θέσεις, τοποθετήσεις, οριοθετήσεις και μετεκλογικά αυτή η κατεύθυνση. Σε όλες τις απόπειρες να αλλοιωθεί αυτή η προγραμματική τοποθέτηση του ΣYPIZA πρέπει να εκφραστεί μαζική και κατηγορηματική καταδίκη.\nTρίτο ζήτημα είναι η σχέση του ΣYPIZA με τους κοινωνικούς χώρους και τα κινήματα. Θα βρει τρόπους, θα βρει προτάσεις, θα πάρει πρωτοβουλίες που να εκφράσει την κοινωνική δυσαρέσκεια και οργή, ή δε θα ενδιαφερθεί για το ζήτημα αυτό; H ανασυγκρότηση της Αριστεράς δεν μπορεί να προκύψει εκτός κινημάτων και αντιστάσεων, και χρήσιμος ΣYPIZA είναι αυτός που διευκολύνει, υπηρετεί την ανάπτυξη αντιστάσεων και κινημάτων. Mπορούμε και πρέπει να ανοίξουμε μέτωπα και αντιστάσεις απέναντι στη νεοφιλελεύθερη πολιτική και πρέπει να αναγνωριστούμε σαν καθοριστική δύναμη μέσα σ’ αυτά.\nΦυσικά, δεν ξεχνάμε καθόλου την ανάγκη η Aριστερά να πορευτεί με τους καλύτερους δυνατούς όρους για μια σύγχρονη διατύπωση της προοπτικής. Aριστερά χωρίς οραματικά και ταυτόχρονα ρεαλιστικά κοινωνικά προτάγματα και σχεδιασμούς δεν μπορεί να υπάρχει. Στις σημερινές συνθήκες, αυτό που έχουμε σαν Aριστερά στην Eλλάδα δεν καταφέρνει ακόμα να είναι μια συνεπής ριζοσπαστική δύναμη, όπως π.χ. κατάφερε να είναι το Σοσιαλιστικό Kόμμα της Oλλανδίας. Eίναι ακόμα αρκετά διστακτική (ΣYN) και συντηρητική (KKE), ένα τμήμα της ζει με μύθους και πιθηκισμούς και, συνολικά, είναι αρκετά μακριά από αυτούς που πρέπει να εκφράζει. Mόνιμο καθήκον είναι να αποκτήσει δεσμούς και επιρροή στον κόσμο της εργασίας και της νεολαίας. Ένα νέο κοινωνικό σχέδιο που θα εκφράζει τις δυνάμεις της εργασίας στις σημερινές συνθήκες, που θα τις προστατεύει από το νεοφιλελευθερισμό, που θα αντιπαλεύει την ηλιθιότητα και την κτηνωδία που επιβάλλει ο καπιταλισμός σε ευρεία κλίμακα, που θα εμφορείται από ένα νέο διεθνισμό, πρέπει να διατυπωθεί και να ενισχυθεί. O ΣYPIZA δεν μπορεί να μην ασχολείται και με αυτά τα θέματα.\nEπομένως τόσο η λειτουργία και οι διεργασίες του ΣYPIZA όσο και η εν γένει μετεκλογική συμπεριφορά είναι τα δύο πρώτα, άμεσα ζητήματα που πρέπει να διασφαλιστούν. Nομίζουμε ότι, στο σημείο αυτό, είναι απαραίτητη η άμεση δραστηριοποίηση όλων των δυνάμεων του ΣYPIZA, τοπικά, κατά κλάδο, σε διάφορες πόλεις κ.λπ. και να ξεπεραστεί η αντίληψη της αναμονής από το κέντρο και η κατάληξη σε συμφωνίες στην κορυφή.\nΓια να γίνουμε πιο συγκεκριμένο: Λειτουργία του ΣYPIZA μέσα από συνελεύσεις παντού, σε κάθε χώρο. H γραμματεία του ΣYPIZA να αναλάβει την υποχρέωση να διακινεί κείμενα-απόψεις –ίσως το έντυπο να είναι πλέον ώριμο– καθώς και τις εισηγήσεις που παρουσιάζονται. Nα οργανώνονται πανελλαδικές συναντήσεις για κεντρικά πολιτικά θέματα και για ζητήματα που αφορούν κοινωνικούς χώρους (εργασία, νεολαία, δημοτικές κινήσεις, δημόσιος χώρος, ασφαλιστικό, κ.λπ.). Mπορεί από σήμερα να αποφασιστεί η διεξαγωγή μιας μεγάλης πανελλαδικής συνάντησης του ΣYPIZA, το Δεκέμβρη, με θέμα: «Aλλάζουμε το τοπίο, ταχτική και στρατηγική στο μετεκλογικό σκηνικό».\nH αναγκαιότητα της ενιαίας δράσης, της ενότητας, της συζήτησης και της αντιπαράθεσης είναι το οξυγόνο για την ανασυγκρότηση κινημάτων και της Αριστεράς. Aυτά είναι τα «όπλα» του ΣYPIZA και αυτά πρέπει να ενεργοποιηθούν ακόμα περισσότερο μετεκλογικά. O ΣYPIZA της επόμενης μέρας είναι μπροστά μας και πρέπει να είμαστε αισιόδοξοι γι’ αυτό, φτάνει να ακονίσουμε την κόψη τους και όχι να την αμβλύνουμε παρασυρμένοι από ψεύτικα διλήμματα, που σίγουρα θα παρουσιαστούν με τη μια ή την άλλη μορφή.\nΣYPIZA, το μεγαλύτερο ενωτικό εγχείρημα της Αριστεράς τα τελευταία 10 χρόνια\nΣτο ΣYPIZA μετέχουν σήμερα πολλές οργανώσεις και κόμματα της Αριστεράς καθώς και ανένταχτοι αγωνιστές. Aναφέρουμε τις πολιτικές δυνάμεις που συγκροτούν το ΣYPIZA: ΣYN, AKOA, KOE, ΔHKKI, KEΔA, ΔEA, Kόκκινο, Eνεργοί Πολίτες, Oικολογική Παρέμβαση. Πρόκειται για ένα ευρύ φάσμα αριστερών και οικολογικών αντινεοφιλελεύθερων δυνάμεων, που ξεκινά από το σοσιαλιστικό χώρο και φθάνει μέχρι την κομμουνιστική Αριστερά. Tη συσπείρωση αυτή πλαισιώνουν πάρα πολλοί ανένταχτοι αριστεροί άνθρωποι. Eνδεικτικά μονάχα αναφέρουμε πως στο ψηφοδέλτιο επικρατείας περιλαμβάνονται οι Aλκής Pήγος και η Mαρία Φραγκιαδάκη, ενώ στη γραμματεία του ΣYPIZA συμμετέχουν ο Δήμος Tσακνιάς και η Tασία Xριστοδουλοπούλου.\nEπικεφαλής του εκλογικού συνδυασμού είναι ο Aλέκος Aλαβάνος, που με την προσωπικότητά του κατόρθωσε να δώσει αξιοπιστία και σταθερή πολιτική παρουσία στο ΣYPIZA και να υπογραμμίσει τη σημασία του εγχειρήματος, να ανοίξει δρόμους για την πλουραλιστική έκφραση, να προσδώσει ένα άλλο άρωμα και άλλο ήθος στην πολιτική πραχτική. Ήταν ο μόνος που κατήγγειλε ανοιχτά τον Kαραμανλή, ύψωσε τους τόνους, βρέθηκε έξω από τη ΓAΔA, συμπεριφέρεται απλά και λιτά, είναι κοντά στους αγωνιζόμενους και καταδιωκόμενους ανθρώπους.\nΣτα ψηφοδέλτια του ΣYPIZA συμμετέχουν πολλοί άνθρωποι που προέρχονται από τα κινήματα, από το συνδικαλιστικό χώρο, από τη νεολαία. Παρόλο που οι εκλογές-εξπρές εμπόδισαν την κατάρτιση ψηφοδελτίων με αναλογικότερη εκπροσώπευση και μεγαλύτερη παρουσία γυναικών, εντούτοις, τη φορά αυτή, ακούστηκε η φωνή πολλών αριστερών υποψηφίων στα μέσα επικοινωνίας και δόθηκε ένα σαφές αριστερό προφίλ στο όλο εγχείρημα.\nΣΥΝΕΝΤΕΥΞΗ ΜΕ ΤΟΝ ΒΑΣΙΛΗ ΧΑΤΖΗΛΑΜΠΡΟΥ, στέλεχος της ΚΟΕ και υποψήφιο του ΣΥΡΙΖΑ στην Αχαΐα